Pelajar maut motosikal dilanggar dua kereta

BUTTERWORTH, 15 Mei – Seorang pelajar lelaki Tingkatan Empat maut selepas motosikal ditunggangnya terlibat dalam kemalangan di Kilometer 11.9 Lingkaran Luar Butterworth (LLB) arah Sungai Dua di sini, awal hari ini.

Ketua Polis Daerah Seberang Perai Utara ACP Mohd Radzi Ahmad berkata dalam kemalangan pada 2.35 pagi itu mangsa yang berusia 16 meninggal dunia di lokasi kejadian akibat kecederaan parah di kepala.

“Siasatan awal mendapati kemalangan itu dipercayai berlaku apabila motosikal ditunggang mangsa bergesel dengan sebuah kereta ketika dia mengubah haluan dari lorong kiri ke kanan.

“Kejadian itu menyebabkan remaja lelaki itu terjatuh ke atas jalan sebelum mangsa dilanggar dua buah kereta yang datang dari arah belakang kerana tidak sempat mengelak,” katanya dalam kenyataan hari ini.

Katanya siasatan mendapati remaja yang bersekolah di sebuah sekolah di Seberang Jaya itu tidak mempunyai lesen memandu dan motosikal yang ditunggangnya adalah milik bapanya.

Beliau berkata mayat mangsa dihantar ke Hospital Seberang Jaya (HSJ) untuk proses bedah siasat dan kes disiasat mengikut Seksyen 41(1) Akta Pengangkutan Jalan 1987. – BERNAMA


Ismail Sabri bakal buka lembaran hubungan dua hala dengan Indonesia

JAKARTA 8 Nov – Datuk Seri Ismail Sabri akan mengadakan lawatan rasmi tiga hari ke Indonesia bermula Selasa, iaitu lawatan sulung beliau ke negara jiran itu sejak mengangkat sumpah jawatan sebagai Perdana Menteri kesembilan pada 21 Ogos 2021.

Pertemuan sulung rasmi perdana menteri dengan Presiden Indonesia Joko Widodo (Jokowi) akan membuka lembaran baru dalam hubungan dua hala yang sedia kukuh dan pelbagai antara Malaysia dan Indonesia.

Kedua-dua pemimpin akan meneroka peluang kerjasama dalam usaha-usaha pemulihan daripada kesan pandemik COVID-19, kata Kuasa Usaha Sementara Kedutaan Malaysia di Indonesia Adlan Mohd Shaffieq.

“Isu-isu yang akan disentuh adalah berhubung bidang pelaburan dan perdagangan, isu disriminasi terhadap minyak sawit, pembatasan sempadan maritim dan penyenaraian bersama warisan kebudayaan UNESCO,” katanya dalam sidang media di sini, hari ini.

Ismail Sabri akan turut mengadakan perjumpaan dengan komuniti perniagaan dan pemain industri utama Indonesia, Ketua-ketua Editor Indonesia, diaspora Malaysia di Indonesia serta menyaksikan pemeteraian beberapa Memorandum Persefahaman (MoU) dan Perjanjian di antara kedua-dua negara.

Perdana menteri akan diiringi oleh Menteri Luar Negeri Datuk Saifuddin Abdullah, Menteri Kanan Pertahanan Datuk Seri Hishamuddin Tun Hussein, Menteri Kewangan Tengku Datuk Seri Zafrul Tengku Abdul Aziz dan pegawai-pegawai kementerian dan agensi yang berkaitan.

Adlan berkata kedua-dua pemimpin juga akan membincangkan perkembangan-perkembangan penting dalam rantau ini dalam konteks kerjasama ASEAN, serta cabaran-cabaran yang mampu menjejaskan keamanan, pertumbuhan dan kemakmuran rantau ini.

“Indonesia merupakan salah sebuah negara jiran yang paling dekat dan terpenting untuk Malaysia. Indonesia merupakan rakan dagang ke sembilan Malaysia di peringkat global dan ketiga terbesar di kalangan negara anggota ASEAN selepas Singapura dan Thailand.

“Jumlah perdagangan dua hala bagi Januari hingga Ogos 2021 bernilai US$13.97 bilion atau RM57.65 bilion, iaitu peningkatan sebanyak 36.3 peratus berbanding US$10.25 bilion pada tempoh sama tahun lalu,” katanya.


Dua ahli Parlimen PKR serah akuan bersumpah sokong kerajaan PN

KUALA LUMPUR 28 Feb. – Dua Ahli Parlimen pembangkang dari Parti Keadilan Rakyat (PKR) hari ini menyatakan sokongan kepada kerajaan Perikatan Nasional (PN) dengan menyerahkan akuan bersumpah (SD) yang ditandatangani mereka kepada Perdana Menteri Tan Sri Muhyiddin Yassin.

Muhyiddin dalam hantaran menerusi akaun Facebook rasmi beliau berkata akuan bersumpah itu diserahkan oleh Ahli Parlimen Julau Larry Sng Wei Shien dan Ahli Parlimen Tebrau Steven Choong Shiau Yoon.

“Akaun bersumpah itu ditandatangani dan diserahkan kepada saya selepas sesi pemukiman anggota Jemaah Menteri sempena setahun kerajaan PN di Putrajaya,” katanya.

Beliau yang melahirkan rasa syukur berkata sokongan itu tentunya akan mengukuhkan lagi kerajaan PN dalam usaha dan perancangan untuk mengurus pandemik COVID-19 serta memangkin kebangkitan semula ekonomi negara.


Jazeman raih podium di Monza

KUALA LUMPUR 12 Julai – Bermula dari petak ke-11, pelumba negara Jazeman Jaafar beraksi cemerlang untuk menaiki podium pertamanya, pada perlumbaan ‘4 Hours of Monza’ di Litar Monza, Itali malam tadi.

Pelumba berusia 28 tahun itu dan pasangannya dari Indonesia Sean Galael, yang mewakili pasukan Jota Racing, melengkapkan 125 pusingan dengan catatan masa empat jam, satu minit dan 31.344 saat, untuk kedudukan ketiga pada European Le Mans Series (ELMS) tersebut.

Dua pelumba Asia Tenggara itu, ketinggalan 34.420s di belakang juara Julien Canal, William Stevens dan James Allen dari Panis Racing yang mencatatkan 4:00:56.924s, manakala pasukan United Autosports dibarisi Philip Hanson, Jonathan Aberdein dan Tom Gamble, meraih tempat kedua dengan 4:01:02.055.

Jazeman, bekas pelumba Formula Tiga berkata, selepas lama berehat susulan pandemik COVID-19, beliau bangga dengan peluang yang diperolehi untuk mewakili Malaysia, sebagai pasukan Asia di ELMS.

“Alhamdulillah, saya rasa banggga kerana kami dapat menduduki podium, dari kedudukan ke-11. Kami bermula dengan banyak perkiraan dan latihan, disebabkan persaingan di ELMS memang tinggi, dengan kebanyakan bekas pelumba F1 (Formula 1), ada pelumba uji F1.

“Tetapi kita membuat strategi yang terbaik, pit stop yang terbaik dan bekerjasama sepasukan untuk mendapat keputusan seperti ini,” katanya menerusi satu video selepas perlumbaan tersebut.


1 Ogos kelepasan am Pahang sempena Hari Keputeraan Sultan

KUANTAN, 16 Jun – Hari kelepasan am Pahang sempena Hari Keputeraan Al-Sultan Abdullah Ri’ayatuddin Al-Mustafa Billah Shah untuk tahun ini ditetapkan pada Isnin, 1 Ogos.

Setiausaha Kerajaan Pahang Datuk Seri Dr Sallehuddin Ishak menerusi kenyataan di sini hari ini berkata ketetapan itu dibuat bagi menjunjung titah Al-Sultan Abdullah.

Berdasarkan subseksyen 9 (1) Akta Hari Kelepasan 1951 (Akta 369), pihak berkuasa negeri menetapkan 1 Ogos 2022 sebagai hari kelepasan am Pahang untuk tahun ini sahaja.


Zulkifli, Kiandee terima suntikan vaksin COVID-19

PUTRAJAYA 26 Feb. – Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri serta Menteri Pertanian dan Industri Makanan Datuk Seri Dr Ronald Kiandee hari ini menerima suntikan vaksin COVID-19 di Pejabat Kesihatan Putrajaya, Presint 11 di sini.

Mereka tiba di Pusat Pemberian Vaksin (PPV) sekitar pukul 3 petang dan melalui lima stesen yang dikhaskan untuk proses vaksinasi itu sebelum selesai menerima suntikan vaksin jenis Pfizer-BioNTech kira-kira 40 minit kemudian.

Ditemui di luar Pejabat Kesihatan Putrajaya, Zulkifli yang merupakan bekas pesakit COVID-19 berkata, proses suntikan vaksin itu dijalankan dengan tertib dan cermat mengikut prosedur operasi standard (SOP) yang ditetapkan.

“Alhamdulillah, suntikan ini tidak sakit dan saya yakin serta percaya kalau semua sokong kerajaan ini… kita akan menang lawan COVID-19. Tema Lindung Diri, Lindung Semua (Program Imunisasi COVID-19 Kebangsaan) amat tepat,” katanya.

Zulkifli disahkan positif COVID-19 pada 5 Oktober tahun lepas dan dibenarkan keluar dari wad pada 14 Oktober selepas pulih setelah menjalani rawatan.

Ditanya apakah nasihat terhadap mereka yang enggan menerima suntikan vaksin, Zulkifli berkata vaksin itu mampu melindungi diri daripada wabak COVID-19 dan ia terbukti apabila ramai pemimpin Islam luar negara telah mengambil vaksin berkenaan.

“Kepada sahabat yang berpandangan vaksin ini tidak perlu… (mereka) perlu lihat isu ini dengan lebih mendalam dan berlapang dada kerana (jika tidak ambil) natijahnya adalah kepada keluarga dan masyarakat,” kata Zulkifli.

Program Imunisasi COVID-19 Kebangsaan yang bertemakan Lindung Diri, Lindung Semua dilaksanakan dalam tiga fasa bermula 24 Feb dengan Fasa 1 dari Februari hingga April 2021 untuk kumpulan petugas barisan hadapan melibatkan 500,000 orang.

Fasa 2 pula dari April hingga Ogos membabitkan kumpulan warga emas berumur 65 tahun ke atas, golongan berisiko tinggi serta orang kurang upaya melibatkan 9.4 juta orang, manakala Fasa 3 dari Mei 2021 hingga Feb 2022 untuk penduduk di Malaysia berumur 18 tahun ke atas – warganegara dan bukan warganegara – dengan sasaran lebih 13.7 juta orang.


UiTM Melaka bantu mangsa banjir Lubok China

AYER LIMAU 23 Dis – Seramai 90 sukarelawan Universiti Teknologi MARA (UiTM) Kampus Bandaraya Melaka (KBM) menyertai misi bantuan mangsa banjir di Lubok China, di sini, hari ini.

Rektor UiTM Kampus Bandaraya Melaka, Ts. Dr. Mohd Rasdi Zaini berkata, program itu diadakan dengan kerjasama Institut Penilaian Negara (INSPEN) Melaka dan Institut Pengurusan dan Integriti Melaka (INSPIM).

Katanya, ia turut disertai kakitangan dan pelajar universiti itu bagi bersama membantu membersihkan Masjid Lubok China yang teruk terjejas akibat banjir pada 17 Dis lalu.

“Terima kasih diucapkan kepada para penyumbang iaitu daripada warga UiTM Melaka dan orang ramai yang amat prihatin kepada nasib mangsa yang terlibat.

“Penghargaan juga diberikan kepada Penolong Rektor KBM, Mohd Halim Mahphoth, Pasukan Bantuan Bencana Banjir Negeri Melaka 2021, Fakulti Pengurusan dan Perniagaan, Fakulti Pengurusan Hotel dan Pelancongan serta seluruh warga KBM yang sentiasa peka dalam menyantuni mangsa banjir di negeri ini,” katanya.

Bantuan itu termasuk pakaian, tuala wanita, lampin pakai buang, barangan pembersihan rumah, kelengkapan kebersihan diri, makanan, ubat-ubatan, dan susu formula untuk disampaikan kepada keluarga yang terjejas.


Lelaki Myanmar maut dibunuh rakan senegara

Ketua Polis Daerah Seberang Perai Tengah ACP Shafee Abd Samad berkata pihaknya menerima maklumat mengenai penemuan mayat lelaki berusia lingkungan 40-an itu kira-kira 2.45 petang dan sepasukan polis yang tiba di lokasi kejadian menemukan mangsa sudah meninggal dunia dalam keadaan terbaring.

“Berdasarkan siasatan, mangsa dipercayai ditetak dengan senjata tajam oleh rakan senegaranya ketika mereka bergaduh. Mayat mangsa dihantar ke Hospital Seberang Jaya (HSJ) untuk bedah siasat,” katanya dalam kenyataan hari ini.

Shafee berkata susulan itu, polis berjaya menahan seorang lelaki warga Myanmar berusia 30-an yang dipercayai suspek kes berkenaan, bersembunyi tidak jauh dari lokasi penemuan mayat mangsa.

Katanya suspek akan direman selepas selesai rawatan untuk siasatan mengikut Seksyen 302 Kanun Keseksaan kerana bunuh dan orang ramai yang mempunyai maklumat mengenai pergaduhan itu diminta menghubungi Pegawai Penyiasat ASP Mohd Hidayat Saridin di talian 019-4474 040 atau 04-5382 222.

Sementara itu, Shafee berkata pihaknya sedang mengesan dua lelaki menaiki dua motosikal dipercayai terlibat dalam kes tembak ke atas seorang lelaki di kawasan parkir sebuah kondominium mewah di Jalan Baru, Perai, Isnin lepas.

Beliau berkata orang ramai yang mempunyai maklumat diminta menghubungi Pegawai Penyiasat ASP  Nurul Farahida Ismail di talian 019-5658 059 atau 04-5382 222 untuk membantu siasatan.

Dalam kejadian pada 8.45 malam itu, lelaki berusia 31 tahun berkenaan maut ditembak lebih 10 das dan pemeriksaan mendapati mangsa mempunyai 11 rekod jenayah serta dikehendaki polis. – BERNAMA


Awas, fenomena air pasang besar landa Pantai Barat Semenanjung

MELAKA 2 Feb – Penduduk beberapa kawasan di pesisir Pantai Barat Semenanjung Malaysia diminta waspada berdepan fenomena air pasang besar yang sedang berlaku.

Bahagian Pengurusan Zon Pantai, Jabatan Pengairan dan Saliran (JPS) dalam satu kenyataan memaklumkan fenomena itu diramal berlaku bermula semalam hingga 5 Feb.

Jelas kenyataan itu, antara beberapa kawasan yang berisiko ialah Kedah (Kuala Muda), Perak (Bagan Datoh), Selangor (Klang, Kuala Langat, Sabak Bernam dan Kuala Selangor) dan Johor (Batu Pahat dan Pontian).

“Keadaan akan menjadi lebih buruk sekiranya disertai angin kencang, ombak besar dan hujan lebat yang berlaku serentak yang akan menyebabkan berlakunya banjir kilat, limpahan air laut dan banjir pantai (coastal flooding).

“Sehubungan dengan itu, orang ramai khususnya pengunjung pantai dinasihatkan agar lebih berhati-hati ketika menjalankan sebarang aktiviti air, riadah dan rekreasi pada tarikh yang dinyatakan di kawasan terbabit.

“Orang ramai juga diminta untuk sentiasa memantau keadaan cuaca dan sekiranya hujan lebat serta air laut pasang berlaku serentak, mereka perlu bersedia untuk berpindah ke tempat selamat dan mematuhi arahan pihak berkuasa yang ditetapkan,” kata kenyataan itu.


Jenayah siber: 12,092 kes babitkan nilai kerugian RM414.8 juta dari Januari hingga Julai 2022 – KPN

KUALA LUMPUR, 26 September – Sebanyak 12,092 kes jenayah kewangan penipuan dalam talian dengan nilai kerugian RM414.8 juta dilaporkan sejak Januari hingga Julai tahun ini, kata Ketua Polis Negara Tan Sri Acryl Sani Abdullah Sani hari ini.

Beliau yang menyertai pameran secara maya, Jenayah Kewangan: Semak Sebelum Diperdaya anjuran Muzium dan Galeri Seni Bank Negara Malaysia berkata dalam tempoh 2019 hingga Julai 2022, sebanyak 33,147 suspek kes penipuan jenayah siber telah ditangkap dengan 22,196 kes berjaya dituduh di mahkamah.

“Kelicikan penjenayah siber mengeksploit perubahan teknologi dan kreatif dalam menjerat mangsa dengan pelbagai modus operandi yang baharu selain kesedaran masyarakat mengenai jenayah itu yang berada pada tahap sederhana, dikenal pasti antara punca peningkatan kes jenayah tersebut,” katanya.

Pameran secara maya menerusi pautan https://museum.bnm.gov.my/ itu bertujuan untuk memberikan panduan dan maklumat untuk mencegah orang ramai daripada menjadi mangsa penipuan kewangan dalam talian.

Acryl Sani mendedahkan jenayah melibatkan penipuan dalam talian yang dikendalikan oleh Jabatan Siasatan Jenayah Komersial Bukit Aman menggariskan tujuh bentuk jenayah utama iaitu belian secara dalam talian, pinjaman tidak wujud, pelaburan dalam talian, Macau Scam, African Scam, Business Email Compromised dan penipuan SMS.

“Lantaran itu, Polis Diraja Malaysia melihat wujudnya keperluan untuk menyebar luas seberapa banyak ilmu kepada masyarakat agar mereka dapat mengelakkan diri daripada menjadi mangsa kepada aktiviti jenayah tersebut,” katanya.

Acryl Sani berkata tiada statistik di seluruh dunia yang mencatatkan penurunan dalam kes jenayah siber membabitkan penipuan dalam talian dan Malaysia tidak terkecuali apabila trend jenayah itu menunjukkan peningkatan.

“Sebanyak 13,703 kes dengan nilai kerugian RM539 juta dilaporkan pada 2019 dan jumlah itu terus meningkat kepada 17,227 kes pada 2020 dengan nilai kerugian mencecah RM511.2 juta serta 20,701 kes pada 2021 dengan kerugian RM560.8 juta,” katanya.


‘Tok Ajak’ bentang pencapaian setahun Telok Mas

Ahli Dewan Undangan Negeri Telok Mas Datuk Abdul Razak Abdul Rahman berkata, lapan inisiatif itu merupakan antara yang terangkum dalam pencapaian tahun 2022 atau kira-kira setahun beliau menjadi wakil rakyat kawasan itu.

Katanya, lapan inisiatif itu ialah fasiliti awam, keagamaan, kebajikan, komuniti sejahtera, pendudukan, peniaga, inisiatif Demi Telok Mas serta sukan dan rekreasi.

Menurutnya, membabitkan aspek pembangunan, sejumlah lebih RM15 juta nilai projek telah dibawa masuk ke Telok Mas demi keselesaan dan kesejahteraan penduduk.

“Antaranya adalah inisiatif fasiliti awam di mana banyak jalan raya, dewan, balai raya, longkang serta kawasan-kawasan banjir yang kita telah naik taraf serta baik pulih dalam masa setahun ini.

“Tidak dilupakan juga beberapa penduduk Telok Mas telah menerima manfaat dari segi perumahan apabila berjaya bina baru serta baik pulih Rumah PPRT dan Rumah Prihatin Kerajaan Negeri Melaka.

“Kita juga telah berjaya menunaikan Janji Razak Rahman iaitu pemasangan WiFi percuma di semua masjid dalam DUN Telok Mas. InshaAllah pemasangan WiFi percuma di semua balairaya sedang dalam proses dan dijangka siap sepenuhnya dalam tahun ini,” katanya.

Menurut beliau, dalam aspek kerohanian dan keagamaan, sumbangan kepada beberapa rumah ibadat seperti surau, masjid dan tokong di Telok Mas juga tidak dilupakan.

Pada masa sama, aspek kebajikan menjadi antara yang paling diberi perhatian Abdul Razak, apabila kerja-kerja menjaga dan membantu warga Telok Mas sudah bermula sebelum beliau bergelar wakil rakyat lagi.

Menurutnya, antara bantuan yang diberikan sepanjang tahun lalu adalah pemberian kerusi roda, katil pesakit, kit makanan dan lampin dewasa untuk masyarakat yang ditimpa kesusahan.

“Saya pasti paling yang orang Telok Mas ingat pasal saya adalah 100 kilogram (kg) beras percuma yang saya edarkan sebagai janji saya pada PRN Melaka yang lepas.
“Sejak saya menang di Telok Mas, sebanyak 5,800 kampit beras yang saya telah berikan kepada pasangan pengantin di Telok Mas,” katanya.

Abdul Razak yang juga Exco Pembangunan Luar Bandar, Pertanian dan Industri Asas Tani negeri menambah, selain kebajikan, beliau turut membawa slogan #DemiTelokMas yang membawa makna besar bagi warga DUN berkenaan.

“Antara program terbesar kita buat pada tahun 2022 pastinya Program Telur Ayam Percuma dan Isi Minyak Percuma. Kedua-dua ini kita adakan bagi mengurangkan beban kos sara hidup yang semakin tinggi.

“Walaupun saya sedar berapa besarlah sangat usaha saya ini, tapi saya yakin sedikit sebanyak program ini dapat meringankan sedikit beban yang dihadapi oleh penduduk Telok Mas.

“Insya-Allah pelbagai lagi program yang saya dan JAPERUN Telok Mas telah rancangkan untuk kita adakan pada tahun 2023. Ada juga beberapa Inisiatif #DemiTelokMas yang kita akan adakan sebagai program tahunan di Telok Mas,” katanya.

Abdul Razak berkata, sebagai pemimpin kawasan beliau turut memandang tinggi aspek pendidikan, kepentingan peniaga kecil dan pemerkasaan aktiviti sukan serta riadah untuk pemerkasaan belia.

Selain itu, beliau turut mengambil inisiatif menyampaikan sumbangan khemah kepada peniaga-peniaga kecil dalam kawasan Telok Mas bagi membantu masyarakat setempat berniaga, seterusnya meningkatkan ekonomi keluarga.

Beliau turut memberi tumpuan penuh kepada fasiliti sukan dan rekreasi yang disifatkannya sebagai penyatu rakyat negeri ini dan kawasan Telok Mas khususnya.

“Insya-Allah, saya sudah terfikir beberapa idea untuk kita anjurkan beberapa pertandingan dan kejohanan sukan di DUN Telok Mas termasuklah pertandingan e-sukan,” katanya.


Majikan wajib iklankan jawatan kosong dalam portal Myfuturejobs

PUTRAJAYA, 14 Jan – Majikan wajib membuat iklan kekosongan jawatan melalui portal MYFutureJobs untuk memastikan peluang pekerjaan yang ada dalam pasaran ditawarkan kepada pekerja tempatan sebelum kekosongan itu diisi oleh pekerja asing.

Menteri Sumber Manusia Datuk Seri M. Saravanan berkata kewajipan majikan untuk mengiklankan kekosongan jawatan sekurang-kurangnya selama 30 hari dalam portal MYFutureJobs di bawah Kementerian Sumber Manusia itu, bermula pada 1 Jan tahun lepas.

Katanya, sejak kebelakangan ini sering dibangkitkan isu-isu mengenai kekurangan tenaga kerja dalam sektor-sektor pekerjaan terutamanya yang berkaitan dengan 3D (kotor, bahaya dan sukar) dan kekosongan dalam sektor itu sering diisi oleh pekerja asing ekoran tiada pekerja tempatan yang berminat.

“Kerajaan prihatin dengan kekangan yang dihadapi oleh majikan yang terlibat dalam sektor pekerjaan 3D ini. Oleh yang demikian, Kabinet telah bersetuju untuk membenarkan pengambilan pekerja warga asing dalam semua sektor yang dibenarkan pada 10 Disember 2021,” katanya dalam satu kenyataan di sini hari ini.

Saravanan berkata semua sektor yang dibenarkan bagi penggajian pekerja asing adalah pertanian, perkilangan, perkhidmatan, perlombongan dan kuari, pembinaan dan pekhidmat domestik, bagaimanapun beliau menggalakkan supaya kekosongan yang ada diisi oleh pekerja tempatan. – BERNAMA


Malaysia dan Qatar setuju untuk saling iktiraf sijil vaksinasi – PM

DOHA, 29 Mac – Malaysia dan Qatar secara rasmi bersetuju untuk saling mengiktiraf sijil vaksinasi COVID-19 sesama kedua-dua negara dalam usaha pemulihan pasca pandemik virus itu.

“Saya akan meminta Kementerian Kesihatan Malaysia dan Kementerian Sains, Teknologi dan Inovasi untuk mengambil tindakan susulan berhubung dengan pengiktirafan sijil vaksinasi dan integrasi aplikasi MySejahtera dan Ehteraz Qatar,” katanya.

Beliau berkata persetujuan itu dicapai pada pertemuannya dengan Amir Qatar Sheikh Tamim bin Hamad Al Thani selepas majlis sambutan rasmi di Amiri Diwan pagi tadi.

Ismail Sabri berkata beliau turut berterima kasih kepada Qatar yang telah memberikan kemudahan vaksinasi percuma kepada lebih 4,500 orang rakyat Malaysia yang bermastautin di Qatar, sebagaimana vaksinasi percuma yang diberikan  kepada rakyat Qatar di Malaysia.

Sementara itu, Perdana Menteri berkata beliau dan Amir Qatar telah turut bertukar-tukar pandangan mengenai isu-isu hubungan Malaysia dan Qatar yang telah terjalin selama 48 tahun sejak 1974.

“Dalam usaha memperkukuhkan lagi hubungan dua hala antara kedua-dua negara, kami bersetuju untuk meningkatkan pertukaran lawatan peringkat tertinggi antara Malaysia dan Qatar.

Ismail Sabri tiba di Doha pada Sabtu. Ini merupakan lawatan julung kali Ismail Sabri ke Qatar selepas mengangkat sumpah sebagai Perdana Menteri Kesembilan pada Ogos tahun lepas.


3 lokasi ‘wajib’ singgah Tahun Baharu Cina

MACHAP JAYA 18 Januari – Mei Hua Walk, Kampung Baru Machap Umboo dan Tokong Chee Leong Keng, Selandar, di sini, menjadi lokasi wajib singgah kepada pelawat berkunjung ke Negeri Melaka sepanjang musim perayaan Tahun Baharu Cina 2023.

Sesuai dengan semangat perpaduan ketiga-tiga lokasi berkenaan yang juga dikenali sebagai ‘Little Beijing’ bukan khusus untuk masyarakat Tionghua semata-mata, sebaliknya semua pelawat tanpa mengira latar belakang dialu-alukan untuk singgah.

Bagi yang singgah ke Mei Hua Walk, selain dapat melihat keindahan hiasan lampu, pengunjung juga turut disajikan dengan persembahan tarian tradisional.

Ahli Dewan Undangan Negeri (Adun) Machap Jaya Ngwe Hee Sem berkata, ianya bagai satu kepuasan dan kegembiraan buat penduduk setempat apabila hasil kerja mereka ini dihargai serta mendapat sambutan.

Katanya, kesepakatan jawatankuasa dan penduduk setempat yang bersatu hati meneruskan hiasan ini sejak belasan tahun lalu setiap kali menjelang Tahun Baharu Cina adalah sesuatu yang membanggakan.

“Pada kebiasaan apabila menjelang sambutan Tahun Baharu Cina orang ramai akan datang ke sini untuk merasai suasana dan bergambar bersama keluarga. Orang Melayu dan India antara yang tertinggi singgah,” katanya ketika ditemui 17 Januari lalu.

Beliau yang juga Exco Perpaduan, Penerangan, Sumber Manusia dan Hal Ehwal Pengguna negeri kedatangan pelawat turut memberikan tempias kepada pengusaha restoran berhampiran.


Persidangan POMR bincang kaedah harungi cabaran doktor pakar

AYER KEROH 28 Mei – Kementerian Kesihatan Malaysia (KKM) sentiasa komited dalam meningkatkan keselamatan dan kualiti perkhidmatan penjagaan kesihatan di seluruh negara selain mencegah kematian pada pesakit jalani prosedur pembedahan melalui kajian kematian perioperatif (POMR).

Timbalan Menterinya Datuk Dr Noor Azmi Ghazali berkata usaha itu dibincangkan dalam Persidangan POMR kali ke-7 2022 yang diadakan pada 26 hingga 28 Mei di Hotel Ames.

“POMR merupakan audit klinikal kebangsaan berbentuk ‘peer-review’ dimana ia dijalankan oleh sekumpulan pakar bedah dan pakar bius yang berpengalaman dalam bidang mereka untuk menyemak kes kematian yang berlaku sebelum, semasa atau selepas sebarang prosedur pembedahan dijalankan di hospital KKM.

“KKM telah mula memantau kes kematian perioperatif sejak tahun 1992 dan kadar pelaporan kematian perioperatif telah meningkat secara eksponen lebih dari 92 peratus pada tahun 2021 dengan kadar kematian perioperatif di negara ini pada 0.5 peratus.

“Inisiatif ini merupakan sebahagian usaha berterusan KKM bagi memastikan peningkatan kebolehcapaian penjagaan pembedahan dan anestetik serta masa yang sama mengurangkan komplikasi pembedahan, morbiditi dan kematian.

Beliau berkata demikian dalam sidang media selepas Majlis Pelancaran Persidangan POMR Kebangsaan Kali ke-7, 2022 di Hotel Ames, hari ini, yang turut dihadiri Pengarah Kesihatan Negeri Dr Rusdi Abd Rahman.

Mengulas lanjut, ujar Noor Azmi, seramai 350 peserta terdiri daripada penceramah antarabangsa dan tempatan yang merupakan pakar dalam bidang perubatan daripada KKM dan sektor swasta hadir pada persidangan selama tiga hari itu.


Kawal produk tembakau mampu selamatkan 2 juta nyawa – Khairy

PUTRAJAYA, 30 Julai – Sejumlah dua juta nyawa mampu diselamatkan daripada kematian serta keilatan disebabkan penyakit berkaitan aktiviti merokok dalam tempoh sehingga 2040 sekiranya Rang Undang-undang Kawalan Produk Tembakau dan Merokok 2022 berkuat kuasa.

Menteri Kesihatan Khairy Jamaluddin berkata rang undang-undang berkenaan amat penting bagi aspek kesihatan awam malah tidak banyak rang undang-undang di negara ini yang boleh menyelamatkan bilangan nyawa seramai itu.

“Sebab itu saya merayu Ahli-ahli Parlimen sama-sama (bersetuju) meluluskan rang undang-undang ini yang boleh selamatkan dua juta nyawa rakyat Malaysia daripada kematian pramatang yang disebabkan oleh (aktiviti) merokok ini.

“Selain daripada kematian pramatang, rang undang-undang ini akan dapat banyak membantu menurunkan kes-kes penyakit yang ada kaitan dengan merokok,” katanya pada temu bual khas dengan media mengenai Rang Undang-undang Kawalan Produk Tembakau dan Merokok 2022, di sini.

Katanya beliau dijadual membentangkan rang undang-undang itu bagi bacaan kali kedua di Dewan Rakyat pada Isnin ini (1 Ogos) dan berharap agar ia diluluskan selepas selesai sesi perbahasan, penggulungan serta pengundian terhadap rang undang-undang berkenaan pada Selasa (2 Ogos).

Rabu lepas, Khairy membentangkan rang undang-undang itu yang antara lain memperuntukkan larangan kepada Generasi Penamat (GEG) atau individu yang lahir pada 2007 dan seterusnya, merokok, membeli atau memiliki produk tembakau atau peranti merokok untuk bacaan kali pertama di Dewan Rakyat.

Khairy berkata persetujuan untuk meluluskan rang undang-undang berkenaan amat penting supaya penjualan produk rokok terutamanya vape dapat dikawal selia di bawah akta tersendiri memandangkan tiada mekanisme perundangan untuk mengawal selia produk rokok alaf baharu itu, ketika ini.

“Sekarang ini, rokok dikawal oleh Akta Makanan 1983 dan nikotin pula dikawal selia Akta Racun 1952. Memang sekarang ini tiada undang-undang berkenaan tembakau yang khusus, hanya ada peraturan kawalan hasil tembakau yang ada di bawah Akta Makanan sahaja.

“Disebabkan itu rang undang-undang ini diperlukan kerana industri vape tidak terkawal dan ia berada di luar lingkungan undang-undang,” katanya menambah pemain industri terlibat juga memberi sokongan agar rang undang-undang itu dikuatkuasakan.

Ditanya mengenai hukuman ditetapkan dalam Rang Undang-undang Kawalan Produk Tembakau dan Merokok 2022, beliau berkata tiada rekod jenayah akan direkodkan kepada golongan GEG dan mereka hanya dikenakan hukuman denda jika disabit kesalahan.

Menurut rang undang-undang itu, individu yang lahir pada 1 Jan 2007 dan seterusnya yang merokok produk tembakau atau produk pengganti tembakau, menggunakan peranti merokok atau memiliki produk tembakau, bahan merokok, produk pengganti tembakau atau peranti merokok boleh didenda tidak melebihi RM5,000, jika sabit kesalahan.

Selain itu, individu yang lahir pada 1 Jan 2007 dan seterusnya yang membeli produk tembakau, bahan merokok dan produk pengganti tembakau atau peranti merokok juga berdepan hukuman denda tidak melebihi RM5,000, jika sabit kesalahan.

Khairy juga yakin Kementerian Kesihatan (KKM) mampu merealisasikan GEG yang bebas daripada asap rokok termasuk mengurangkan jumlah aktiviti penyeludupan serta penjualan rokok secara haram sekiranya rang undang-undang itu dikuatkuasakan.

Katanya malah apabila budaya bebas merokok menjadi norma masyarakat dalam kalangan individu yang lahir pada 2007 dan seterusnya, secara logik permintaan terhadap produk rokok akan semakin mengecil dari semasa ke semasa sekali gus dapat mengurangkan aktiviti penyeludupan rokok di negara ini.

Beliau berkata bagaimanapun, KKM akan terus bekerjasama dengan kementerian lain serta agensi keselamatan berkaitan dalam membanteras aktiviti tersebut terutamanya dalam tempoh dua tahun peralihan kepada GEG. – BERNAMA


Menteri Kabinet diarahkan membuat ujian saringan COVID-19

PUTRAJAYA 11 Jan- Semua menteri Kabinet telah diarahkan untuk membuat ujian saringan COVID-19 susulan dua menteri disahkan positif COVID-19, kata Menteri Kesihatan Datuk Seri Dr Adham Baba.

“Dalam penilaian risiko, di dalam kit ujian RT-PCR, kami ada CT-Value iaitu Cycle Threshold (CT) value, yang boleh kami tentukan hari atau masa sebelum mereka berjangkit,” katanya kepada media pada majlis menandatangani perjanjian persefahaman antara Persatuan Kebajikan Ronald McDonald Malaysia (RMHC Malaysia) dan Kementerian Kesihatan (KKM), di sini hari ini.

Ditanya adakah menteri Kabinet akan diarahkan untuk menjalani kuarantin atau boleh meneruskan jadual mereka seperti biasa, Dr Adham berkata perkara itu akan dinilai oleh pasukan petugas perubatan kesihatan awam.

Beliau berkata penilaian risiko akan dibuat Pejabat Kesihatan Daerah (PKD) Putrajaya dan mereka akan mengeluarkan garis panduan kepada jemaah menteri terlibat untuk langkah susulan.

“Penilaian risiko dibuat oleh pasukan petugas perubatan yang pakar dalam kesihatan awam dan mereka akan menilai risiko bagaimana penularan itu berlaku dan bila. Kami akan tahu bila bermula jangkitan itu dan dia (pakar perubatan) akan memberikan panduan,” katanya.

Dilaporkan dua menteri Kabinet iaitu Menteri di Jabatan Perdana Menteri (Ekonomi) Datuk Seri Mustapa Mohamed dan Menteri Pembangunan Wanita, Keluarga dan Masyarakat Datuk Seri Rina Mohd Harun, telah disahkan positif COVID-19.- BERNAMA


275 mangsa banjir ditempatkan di dua PPS di JB

JOHOR BAHRU, 2 Jan – Seramai 275 mangsa banjir ditempatkan di dua pusat pemindahan sementara (PPS) di sini sejak semalam selepas kawasan mereka dinaiki air akibat hujan lebat.

“Daripada jumlah itu, seramai 90 mangsa banjir ditempatkan di PPS Sekolah Kebangsaan Batu 10, Skudai manakala 185 mangsa ditempatkan di PPS Dewan Muafakat Kampung Cahaya Baru, Masai.

“Antara kawasan yang terjejas adalah Kampung Laut Batu 10, Skudai, Kampung Sentosa Barat dan Kampung Sentosa Damai,” katanya dalam kenyataan di sini, hari ini.

Sementara itu, mangsa yang ditempatkan di PPS Sekolah Agama Kampung Cahaya Baru pula dipindahkan ke PPS Dewan Muafakat Kampung Cahaya Baru, Masai akibat peningkatan bilangan mangsa malam tadi.


Melaka lancar liga bola sepak wanita buat julung kalinya

SERI BENDAHARA 2 Mac – Penganjuran Liga Bola Sepak Wanita Piala Datin Seri Utama Munira yang julung kali diadakan dilihat mampu menjadi platform untuk mencungkil bakat lebih ramai pemain tempatan selain memperkasakan wanita dalam sukan itu.

Lebih menariknya, kejohanan melibatkan piala isteri Ketua Menteri Melaka ke-12 Datin Seri Utama Munira M Yusop itu juga merupakan yang pertama kali dianjurkan di negeri ini.

Munira menyatakan perasaan gembira dan berterima kasih kepada penganjur iaitu Persatuan Bolasepak Melaka United (MUSA) yang tampil dengan cadangan mewujudkan kejohanan piala pusingan itu.

Katanya, kejohanan sulung itu dijangka menarik kerana bukan sahaja menjadi medan buat wanita menunjukkan kemahiran mereka dalam sukan bola sepak sebaliknya menjadi tiket untuk beraksi di peringkat lebih tinggi lagi.

“Terima kasih kepada MUSA kerana mengutarakan dan memberikan cadangan untuk mewujudkan piala ini bagi mengisi kekosongan yang selama ini kita tahu sukan bola sepak hanya membabitkan golongan lelaki.

Beliau berkata demikian dalam sidang media selepas Majlis Pelancaran Liga Bola Sepak Wanita Melaka 2022, Piala Datin Seri Utama Munira di Seri Bendahari, petang tadi.

Hadir sama EXCO Belia dan Sukan negeri, V Shanmugam, EXCO Wanita negeri, Datuk Kalsom Noordin, Pengerusi pertandingan yang juga EXCO wanita Persatuan Bolasepak Malaysia (FAM) Dr Siti Faidul Maisarah Abdullah dan kenamaan lain.


Hak abang lancar parti baharu- Ismail Sabri

Ismail Sabri yang juga Naib Presiden UMNO menyifatkan, perbezaan keahlian parti politik dalam kalangan ahli keluarga juga bukan suatu perkara baharu dalam politik tanah air.

“Adik beradik berlainan parti politik bukan perkara baharu, sudah ada di Malaysia…ini demokrasi, itu hak beliau…tidak timbul pertelingkahan dan sebagainya,” kata Ahli Parlimen Bera itu ketika ditanya mengenai tindakan Kamarazaman yang menubuhkan Parti Kuasa Rakyat baru-baru ini.

Beliau berkata demikian pada  sidang media selepas Upacara Pemakaian Lencana Pangkat kepada Ketua Polis Daerah Bera Superintendan Mansor Samsudin yang dinaikkan pangkat daripada Deputi Superintendan (DSP), di Dewan Sri Kempas Ibu Pejabat Polis Daerah Bera, di sini, hari ini.

Upacara disempurnakan Ketua Polis Negara Datuk Seri Acryl Sani Abdullah Sani dan turut dinaikkan pangkat ialah Timbalan Ketua Polis Daerah Bera DSP N.Kumaran yang sebelum ini memakai pangkat Asisten Superintendan.

Turut hadir Timbalan Menteri Dalam Negeri Datuk Seri Dr Ismail Mohamed Said, Pengarah Jabatan Logistik dan Teknologi Bukit Aman Datuk Seri Sahabudin Abd Manan dan Pengarah Pengurusan Bukit Aman Datuk Zaini Jass.

Media sebelum ini melaporkan Kamarazaman melancarkan parti baharu iaitu Parti Kuasa Rakyat, yang berbilang kaum pada 10 Okt lepas, yang antara lain akan memperjuangkan pelajaran percuma, kesihatan percuma, rumah percuma dan peluang pekerjaan terutama kepada golongan B40 dan M40.


Tiga hari terapung di laut, lima nelayan Indonesia diselamatkan TLDM

LUMUT 29 Jun – Tentera Laut Diraja Malaysia (TLDM) membantu menyelamatkan lima nelayan warga Indonesia yang terapung hampir tiga hari di laut akibat bot karam, di stesen luar pantai TLDM, Stesen Jarak kira-kira 35 batu nautika barat daya Pulau Pangkor, petang semalam.

Markas Pemerintahan Armada Barat dalam satu kenyataan memaklumkan kesemua nelayan itu kemudiannya diserahkan kepada Agensi Penguatkuasaan Maritim Malaysia (APMM) di perairan Pulau Pangkor sebelum dibawa kepada pihak kedutaan Indonesia untuk dokumentasi selanjutnya.

“Kelima-lima awak-awak nelayan tersebut dipercayai telah terapung di laut selama tiga hari sebelum diselamatkan oleh bot nelayan tempatan dan kemudian dipindahkan ke Stesen Jarak.

“Mangsa yang dalam keadaan lemah seterusnya diberi bantuan makanan dan minuman di Stesen Jarak sebelum dipindahkan ke Kapal Diraja (KD) Mahamiru yang sedang melaksanakan Operasi Benteng Laut dan Operasi Patrol Koordinasi Malaysia-Indonesia (OP Patkor Malindo),” menurut kenyataan itu hari ini.


Darurat: Pesalah dihukum penjara tiga tahun dibenarkan jalani khidmat masyarakat

KUALA LUMPUR 16 April. – Bermula hari ini pesalah yang menghadapi hukuman penjara tiga tahun layak untuk melakukan khidmat masyarakat, menurut Ordinan Darurat (Kehadiran Wajib Pesalah-Pesalah) (Pindaan) 2021.

Menurut Warta Kerajaan mengenai Ordinan Darurat (Kehadiran Wajib Pesalah-Pesalah) (Pindaan) 2021 yang diterbitkan Jabatan Peguam Negara semalam, ia memperkenalkan pindaan kepada Seksyen 5 Akta Kehadiran Wajib Pesalah-Pesalah 1954 yang menyatakan mahkamah boleh, selain hukuman atau komital berkenaan, membuat perintah kehadiran wajib yang menghendaki seseorang hadir setiap hari di pusat yang mereka harus melakukan kerja wajib selama tempoh tidak lebih 12 bulan dan tidak lebih empat jam setiap hari.

Sementara itu, menurut Seksyen 5A akta sama menyatakan ketua pengarah boleh, secara bertulis, memberi arahan untuk memindahkan mana-mana pesalah yang dikehendaki di bawah perintah kehadiran wajib untuk hadir setiap hari dari satu pusat ke pusat lain, atas permohonan yang dibuat pesalah atau sekiranya ketua pengarah merasakan perlu untuk melakukannya.

Ordinan itu diisytiharkan setelah Yang di-Pertuan Agong berpuas hati bahawa tindakan serta-merta adalah dikehendaki untuk menjamin dan memelihara keselamatan, kehidupan ekonomi dan ketenteraman awam.

Pada 12 Januari lalu Istana Negara dalam satu kenyataan memaklumkan Yang di-Pertuan Agong memberi perkenan Pengisytiharan Proklamasi Darurat dilaksanakan hingga 1 Ogos sebagai langkah proaktif membendung wabak COVID-19 di Malaysia.


Jumlah mangsa banjir terus meningkat di tujuh negeri

KUALA LUMPUR, 2 Jan – Hujan lebat berterusan menyebabkan beberapa kawasan rendah di tujuh negeri dinaiki air, dengan jumlah mangsa banjir yang dipindahkan ke pusat pemindahan sementara (PPS) terus mencatatkan peningkatan pagi ini.

Di SABAH, Telupid dan Sandakan menjadi dua daerah terbaharu terlibat dengan pemindahan mangsa banjir pagi ini, selepas Kota Marudu, Paitan dan Beluran.

Sekretariat Pengurusan Bencana Negeri Sabah dalam kenyataan memaklumkan pertambahan daerah terbaharu itu menjadikan mangsa banjir yang dipindahkan ke PPS meningkat kepada 717 orang daripada 212 keluarga berbanding 566 mangsa daripada 182 keluarga malam tadi.

Sekretariat itu juga memaklumkan Paitan mempunyai 16 kawasan yang terjejas banjir diikuti Kota Marudu (10), Telupid (dua), manakala Beluran dan Sandakan masing-masing satu kawasan.

Kota Marudu kekal daerah paling ramai mangsa banjir dipindahkan dengan dua PPS dibuka, iaitu Sekolah Menengah Kebangsaan (SMK) Tandek menempatkan 253 mangsa daripada 97 keluarga dan Sekolah Kebangsaan (SK) Teritipan yang menempatkan 251 mangsa daripada 70 keluarga.

Di MELAKA, jumlah mangsa banjir terus mencatatkan peningkatan kepada 1,122 orang melibatkan 279 keluarga setakat pukul 8 pagi ini, berbanding 677 orang daripada 173 keluarga pada pukul 8 malam tadi.

Pengarah Angkatan Pertahanan Awam (APM) Melaka Lt Kol (PA) Cuthbert John Martin Quadra berkata kesemua mangsa yang terjejas adalah dari 11 kawasan di Alor Gajah, lima kawasan di Melaka Tengah dan tiga kawasan di Jasin.

“Seramai 653 mangsa daripada 172 keluarga ditempatkan di lapan PPS di Alor Gajah, manakala 437 mangsa daripada 101 keluarga ditempatkan di dua PPS di Melaka Tengah serta 32 mangsa daripada enam keluarga ditempatkan di sebuah PPS di Jasin,” katanya dalam kenyataan hari ini.

Di JOHOR, mangsa banjir di daerah Segamat dan Tangkak terus meningkat kepada 1,646 orang daripada 425 keluarga setakat pukul 8 pagi ini, berbanding 1,167 orang daripada 297 keluarga yang direkodkan pada pukul 8 malam tadi.

Pengerusi Jawatankuasa Kesihatan dan Alam Sekitar Johor R. Vidyananthan berkata terdapat pertambahan lapan lagi PPS di daerah Segamat iaitu Balai Raya Pogoh Tengah, Balai Raya Kampung Pudu, Sekolah Jenis Kebangsaan (Cina) Kampung Tengah, Balai Islam Kampung Gubah, Sekolah Agama Gemereh, Balai Raya Kampung Bukit Tunggal Baru, Balai Raya Sekolah Kebangsaan Kampung Mendusut Lama dan Bangunan GPW Felda Mendoi, menjadikan kesemuanya 27 PPS dibuka, manakala Tangkak kekal satu PPS yang dibuka.

Sementara itu, beliau berkata dua sungai kekal melepasi paras bahaya iaitu Sungai Segamat di Bandar Segamat dan Sungai Tangkak di Kampung Sri Makmur, Tangkak.

Di PAHANG, Sekretariat Jawatankuasa Pengurusan Bencana negeri melaporkan jumlah mangsa banjir pagi ini seramai 1,804 orang dengan 39 PPS beroperasi di lapan daerah.

Laman sesawang rasmi Jabatan Pengairan dan Saliran (JPS) memaklumkan enam sungai melebihi paras bahaya iaitu Sungai Tanum di Chegar Perah, Sungai Lipis di Benta dan Sungai Jelai semuanya di Lipis; Sungai Pahang di Paya Gintong, Jerantut; Sungai Serting di Padang Gudang, Bera; dan Sungai Luit di Kampung Subuh, Maran.

Di NEGERI SEMBILAN, data terkini menerusi aplikasi InfoBencana Jabatan Kebajikan Masyarakat (JKM) menunjukkan jumlah mangsa banjir di negeri itu sebanyak 1,767 orang daripada 460 keluarga membabitkan 16 PPS setakat pukul 7 pagi ini.

Di KELANTAN, jumlah mangsa banjir kekal seramai 308 orang daripada 109 keluarga melibatkan lima PPS di dua jajahan, iaitu empat di Kuala Krai dan satu di Jeli setakat pukul 8 pagi ini.

Sementara itu, portal rasmi JPS melaporkan tiada sungai utama di Kelantan berada pada paras bahaya, manakala empat sungai merekodkan bacaan paras amaran iaitu Sungai Kelantan di Kuala Krai; Sungai Kelantan di Kusial, Tanah Merah; Sungai Kelantan; dan Sungai Golok di Rantau Panjang, Pasir Mas.

Di Dungun, jumlah mangsa di Dewan Orang Ramai Kampung Shukor kekal 68 orang daripada 20 keluarga dan Dewan Orang Ramai Kampung Pasir Raja menempatkan 69 orang daripada 22 keluarga, manakala di Surau Kampung Ban Ho di Kemaman terdapat 10 orang daripada dua keluarga.

Portal rasmi JPS memaklumkan tiada stesen bacaan sungai yang melepasi paras bahaya pagi ini, namun tiga sungai masih melepasi paras amaran iaitu Sungai Besut di Jambatan Keruak, Besut; Sungai Nerus di Kampung Langkap, Setiu; dan Sungai Kemaman di Rumah Pam Paya Paman, Kemaman.- BERNAMA


Melaka United benam Perak

Namun begitu, Melaka United mengejutkan Perak selepas Muhammad Ferris Danial Mat Nasir menjaringkan gol tunggal perlawanan pada minit ke-51, sekali gus menghadiahkan tiga mata berharga buat pasukan Sang Kancil.

Ketua Jurulatih Melaka United Zainal Abidin Hassan memuji aksi cemerlang anak buahnya dan menganggap kemenangan ke atas Perak merupakan tonik terbaik dalam menghadapi perlawanan seterusnya.

“Tahniah kepada pemain,  mereka jalankan tugas seperti yang dirancang, tidak banyak beri peluang kepada pasukan lawan, walaupun kita ada beberapa peluang, kita berjaya jaring satu gol berharga.

“Selepas ini kami akan terus berusaha, malam ini adalah hari bersejarah, tonik semangat bagi hadapi Terengganu pada perlawanan akan datang,” katanya ketika ditemui pemberita selepas tamat perlawanan tersebut.


Kerajaan lulus permohonan bernilai RM12.888 bilion di bawah PSU 1.0 setakat 7 Mei- Tengku Zafrul

KUALA LUMPUR 20 Mei. – Kerajaan telah meluluskan permohonan subsidi upah bernilai RM12.888 bilion di bawah Program Subsidi Upah 1.0 (PSU 1.0) setakat 7 Mei, 2021, kata Menteri Kewangan Tengku Datuk Seri Zafrul Tengku Abdul Aziz

“Seramai 322,177 majikan dan 2.64 juta pekerja telah menerima manfaat,” katanya dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-53, yang dikeluarkan hari ini.

Tengku Zafrul berkata kerajaan turut menyediakan peruntukan RM1 bilion kepada Perusahaan Kecil dan Sederhana (PKS) dan PKS mikro yang masih terkesan dengan pandemik COVID-19.

Menurutnya, setakat 7 Mei di bawah pembiayaan sektor pelancongan Pelan Jana Semula Ekonomi Negara (PENJANA), terdapat 653 permohonan direkodkan bagi pembiayaan itu dan daripada jumlah terbabit 325 permohonan telah diluluskan dengan jumlah pembiayaan RM64.6 juta.

“Namun, kerajaan berharap agar apabila keadaan kembali pulih, penggiat industri pelancongan mempunyai dana sedia ada untuk diguna pakai bagi mengembangkan perniagaan masing-masing bagi memanfaatkan gelombang pemulihan ekonomi serantau,” katanya.

Tengku Zafrul berkata bagi menyokong sektor pelancongan sehingga 30 Jun, nilai pengecualian cukai yang dimanfaatkan oleh pengendali premis penginapan telah mencecah RM2.333 bilion setakat 7 Mei, iaitu peningkatan sebanyak RM962.7 juta berbanding RM1.37 bilion yang direkodkan pada 29 Jan 2021.

Antara inisiatif lain bagi menyokong sektor pelancongan termasuklah pelepasan cukai pendapatan individu sehingga RM1,000 ke atas perbelanjaan melancong, serta pengecualian cukai pelancongan sepenuhnya, katanya.


Melaka terima peruntukan RM7.54 juta atasi banjir

AYER KEROH 8 April. – Melaka menerima peruntukan RM7.54 juta daripada Kementerian Alam Sekitar dan Air (KASA) bagi mengatasi banjir kilat yang kerap berlaku membabitkan beberapa kawasan di negeri ini.

Menteri Alam Sekitar dan Air Datuk Seri Tuan Ibrahim Tuan Man berkata, peruntukan menerusi Program Strategik Memperkasa Rakyat dan Ekonomi (PEMERKASA) itu melibatkan 84 kerja-kerja jangka pendek yang merangkumi projek-projek kecil bagi kerja pemuliharaan sungai dan mengurangkan risiko banjir.

Katanya, antara skop kerja di bawah peruntukan berkenaan termasuklah pengukuhan tebing sungai, penggaluran sungai bagi sistem sokongan kawalan banjir dan menaik taraf struktur berkaitan sungai membabitkan Melaka Tengah, Alor Gajah dan Jasin.

“Alhamdulillah menerusi kesemua 84 projek itu, fokus utama kita ialah untuk mengurangkan risiko banjir menerusi penyelenggaraan sungai-sungai dan perparitan yang sering menjadi punca berlakunya banjir kilat.

“Jadi, untuk projek-projek ini, kita telah laksanakan sistem undian yang mana ia bertujuan untuk menjadikan projek lebih telus selain mempercepatkan pelaksanaan kerja dan pada masa sama membantu kontraktor bumiputera kelas G1 dalam menjana semula ekonomi akibat daripada pandemik COVID-19,” katanya.

Beliau berkata demikian dalam sidang media selepas menyempurnakan Majlis Undi Perdana kerja-kerja di bawah peruntukan KASA bagi Negeri Melaka di Pusat Dagangan Antarabangsa (MITC), di sini, hari ini, yang turut dihadiri Pengerusi Jawatankuasa Pembangunan Daerah, Luar Bandar dan Pengurusan Banjir negeri Datuk Seri Utama Ir. Idris Haron dan Pengarah Jabatan Pengairan dan Saliran (JPS) Melaka Abd Hakim Hamzah.

Dalam majlis itu 1,214 kontraktor mengambil bahagian iaitu 574 kontraktor dari daerah Melaka Tengah, 327 kontraktor dari Jasin dan 311 (Alor Gajah) dengan proses undian itu disiarkan secara langsung menerusi Facebook JPS Melaka.

Dalam pada itu, Tuan Ibrahim memaklumkan selain projek mengatasi banjir dalam tempoh jangka masa pendek, pihak kementerian turut meluluskan peruntukan RM600 juta bagi menaik taraf Kolam Tebatan Banjir Krubong-Durian Tunggal.

Jelasnya, kolam tebatan banjir berkenaan bakal dinaik taraf sebagai kolam dwifungsi yang bukan sahaja untuk tebatan banjir bahkan sebagai sumber air Melaka.

“Konsep projek ini adalah mengintegrasikan air banjir dengan bekalan air dan ia mampu meningkatkan kapasiti air mentah di Melaka,” katanya lagi.


‘Roh’ Rukun Negara wajar jadi pegangan setiap rakyat

KUALA LUMPUR 14 Julai – ‘Roh’ Rukun Negara yang menjadi pegangan setiap rakyat terutama di awal falsafah itu dibentuk sekitar 70-an dan awal 80-an antara resepi bagaimana keharmonian dan perpaduan negara dapat dikekalkan sehingga hari ini.

Inilah semangat dan penjiwaan yang perlu dikembalikan untuk memastikan roh Rukun Negara tidak hilang dan terkubur dalam jiwa rakyat Malaysia terutamanya dalam kalangan generasi muda, menurut aktivis sosial, Tan Sri Lee Lam Thye.

Pemegang Amanah Yayasan Perpaduan Malaysia itu berkata beliau masih baru dalam dunia politik ketika Rukun Negara dilancarkan pada 31 Ogos 1970 yang memberi peluang kepada beliau melihat sendiri bagaimana perjalanan penyatuan kaum selepas peristiwa 13 Mei 1969.

Usaha serius dilakukan kerajaan dalam mengembalikan perpaduan kaum telah membawa kepada penggubalan Rukun Negara yang bertujuan untuk menyatupadukan rakyat berbilang kaum daripada perpecahan dan persengketaan.

Sehingga kini, apabila membicarakan tentang Rukun Negara, beliau masih terbawa-bawa semangat muhibbah dan keharmonian yang wujud sekitar tahun 70-an dan 80-an yang dilihat semakin hilang dalam kalangan masyarakat hari ini.

“Saya rasa sedikit kesal, selepas tahun 80-an, Rukun Negara tidak diberikan tumpuan dan perhatian serius hingga menghilangkan erti dan semangat yang terkandung di dalamnya,” katanya kepada Bernama bersempena sambutan ulang tahun ke-50 Rukun Negara yang disempurnakan Perdana Menteri Tan Sri Muhyiddin Yassin, di Bangunan Perdana Putra di Putrajaya, 9 Julai lepas.

Sambutan itu juga bersempena dengan sambutan Hari Kebangsaan dan Hari Malaysia, yang menjadi acara tahunan bagi memperingati tarikh kemerdekaan negara dan penubuhan Malaysia.

Berkongsi pengalaman ketika peristiwa 13 Mei 1969, Lam Thye yang ketika itu berusia 24 tahun, baru dilantik menjadi Ahli Dewan Undangan Negeri Bukit Nenas yang pada waktu itu masih di bawah pentadbiran Negeri Selangor.

Selepas pilihan raya tahun 1969 itulah menurut beliau, negara menghadapi satu krisis yang menyebabkan berlaku persengketaan kaum pada 13 Mei dan hasil analisis mendedahkan antara punca peristiwa tersebut disebabkan ketidakseimbangan yang wujud dalam sistem ekonomi dan sosial.

“Rukun Negara adalah satu panduan atau kompas rakyat Malaysia tidak kira kaum ataupun agama. Apabila Rukun Negara diwujudkan saya mengambil kesempatan membuat rujukan daripada laporan media, surat khabar kerana sangat tertarik dengan falsafah kebangsaan itu.

“Yang paling dekat di hati saya bagaimana Rukun Negara menjadi panduan yang mudah dapat difahami, dihayati dan dihargai rakyat ketika itu,” katanya.

Lima prinsip terkandung dalam Rukun Negara adalah Kepercayaan Kepada Tuhan; Kesetiaan Kepada Raja dan Negara; Keluhuran Perlembagaan; Kedaulatan Undang-Undang serta Kesopanan dan Kesusilaan menonjolkan kesederhanaan untuk menjadi satu falsafah yang berkesan kepada negara.

Lam Thye, 74, yang pernah menjadi Ahli Parlimen Bukit Bintang selama empat penggal, berkata keseriusan pemerintah ketika itu menguar-uarkan tentang Rukun Negara menyebabkan semua warga tidak kira kaum, agama dan budaya memberi sokongan kepada prinsip-prinsip yang disebutkan dalam Rukun Negara.

Rukun Negara dijadikan satu jentera atau alat menyatupadukan rakyat melalui publisiti yang meluas di media cetak dan elektronik kerana menganggap ia menjadi idea baharu dengan falsafah yang menarik, katanya.

“Rukun Negara ketika awal diwujudkan mendapat maklum balas sangat positif dan menarik minat masyarakat berbilang kaum kerana mereka rasa sekiranya falsafah Rukun Negara ini dapat diaplikasikan, ia dapat menyelesaikan masalah yang timbul terutama berkaitan perpaduan serta aspek ekonomi dan sosial,” katanya.

Menurut Lam Thye pada tahun 1990-an hingga sekarang, isu perkauman sering dipolitikkan hingga menyebabkan hubungan kaum di negara ini dilihat semakin kritikal terutama pihak yang mengapi-apikan isu berbangkit, membuat kontroversi dan provokasi serta tidak memberi tumpuan kepada perpaduan dan penyatuan.

Kenyataan yang dikeluarkan, memperlihatkan unsur perpecahan yang berlaku dalam kalangan masyarakat dan jika tidak dibendung dibimbangi akan mengundang masalah yang lebih serius, katanya.

Anak jati kelahiran Ipoh, Perak itu menegaskan survival Malaysia adalah bergantung kepada sejauh mana rakyat menjadikan Rukun Negara sebagai panduan dan prinsip yang membawa kekuatan Malaysia dalam semua aspek.

“Malaysia boleh terus aman damai dengan kepelbagaian sebagai sebuah negara berbilang kaum, agama dan kebudayaan yang menjadi kekuatan untuk terus maju berasaskan prinsip-prinsip yang terkandung dalam Rukun Negara.

“Kita tidak ada pilihan lain…kena rujuk kembali kepada Rukun Negara kerana inilah asas penting untuk membina negara yang akan kekal relevan sampai bila-bila,” katanya yang berharap falsafah negara ini menjadi pegangan kuat terutama bagi generasi akan datang dalam menentukan hala tuju negara.


Melaka sedia anjur festival, pertandingan kompang

AYER KEROH 16 November – Bahagian Promosi Pelancongan (BPP) Negeri Melaka sedang merancang beberapa festival dan pertandingan melibatkan kompang serta gendang dalam masa terdekat.

Exco Pelancongan, Warisan dan Kebudayaan negeri, Datuk Muhammad Jailani Khamis berkata, usaha-usaha untuk menghidupkan alat muzik seni warisan itu perlu dilakukan untuk mengelakkan ia lenyap ditelan zaman.

Menurutnya, antara program yang bakal dirancang ialah mengadakan Pesta Gendang Nusantara yang direncanakan pada awal Disember tahun ini, kini sedang menunggu kelulusan.

“Selain itu, kita juga akan merencanakan bengkel kompang dan gendang untuk menjadi aktiviti bulanan bagi menghidupkan semula seni warisan yang semakin dipinggirkan,” katanya kepada Melaka Hari Ini.

“Kemungkinan bengkel bakal dilaksanakan khusus untuk membantu usaha melahirkan pembuat kompang dan kita akan bekerjasama dengan pihak yang boleh membantu daripada segi mesin dan peralatan lain diperlukan,” katanya.


Jangan pentingkan diri bila boleh melancong

AYER KEROH 10 Mac. – “Walaupun ada kekangan dan syarat berikutan pergerakan pelancongan bersasar domestik, saya rasa ia usaha bagus untuk membantu agensi pelancongan yang terjejas.”

Itu luahan seorang ‘kaki travel’, Muhammad Hasif Mohd Jelani,26, selepas kerajaan membenarkan rentas negeri bagi tujuan pelancongan antara kawasan Perintah Kawalan Pergerakan Pemulihan (PKPP) semalam.

“Sebaliknya melihat situasi ini sebagai satu langkah permulaan sebelum dapat mengembara dalam norma baharu yang lebih selamat demi menjamin kesejahteraan semua pihak,” katanya kepada MHI.

Sementara itu, Siti Nur Jayhan Begam, 37, pula berkata, walaupun dibenarkan untuk melancong antara negeri PKPP, namun prosedur operasi standard (SOP) masih perlu diamalkan.

“Untuk yang bujang mungkin ia berita baik yang boleh menggembirakan mereka, namun bagi yang berkeluarga perlu kaji sebaiknya supaya tidak melanggar SOP.

“Saya kalau nak bawa keluarga bercuti mesti lihat dulu pematuhan SOP sebab tak nak ambil risiko, kita perlu ikut contoh di Singapura mereka boleh teruskan kehidupan seperti biasa kerana penduduk di sana sangat mematuhi SOP,” katanya.


Tiada inisiatif serius berhubung cadangan MRSM berbayar – Asyraf Wajdi

SHAH ALAM, 19 Mei – Tiada inisiatif serius berhubung cadangan untuk memperkenalkan Maktab Rendah Sains Mara (MRSM) berbayar setakat ini, kata Pengerusi Majlis Amanah Rakyat (MARA) Datuk Dr Asyraf Wajdi Dusuki.

Beliau berkata cadangan itu merupakan cetusan dan hasrat daripada ahli-ahli alumni, Persatuan Bekas Pelajar MRSM Malaysia (Ansara) yang telah dibincangkan sejak 2017 yang mahu MRSM berbayar diwujudkan untuk golongan berpendapatan tinggi.

“Kita belum ada apa-apa inisiatif secara serius kerana isu utamanya adalah bagaimana kita nak menyantuni kehendak alumni Ansara yang kini mencecah 220,000 dengan kebanyakannya adalah golongan T20 yang bersaing dengan B40 diperingkat MRSM,” katanya kepada media selepas hadir program Hari Mara Bersama Rakyat dan Jelajah Pendidikan Luar Bandar, di sini hari ini.

Namun katanya, MARA masih lagi memberi fokus untuk mengekalkan polisi 60 peratus dalam kalangan B40 di semua MRSM seluruh negara bagi memastikan golongan itu tidak berasa terasing dalam kalangan mereka dari kumpulan M40 dan T20.

“Itu yang mereka mencadangkan dan kita di peringkat MARA akan sentiasa memperhalusi. Cuma yang kita sekarang tahu MARA telah menangguhkan pembangunan MRSM baharu dan fokuskan dulu kepada 55 MRSM.

Pada Mac lepas, Asyraf Wajdi mencadangkan agar MRSM berbayar diwujudkan khusus untuk segmen masyarakat elit berpendapatan tinggi yang boleh diuruskan oleh Kumpulan Mara Corporation (Mara Corp).


Orang ramai dilarang terbangkan dron pada Sambutan Hari Kebangsaan 2022

Pihak Berkuasa Penerbangan Awam Malaysia (CAAM) menerusi hantaran di Facebook rasmi hari ini berkata perkara ini juga bagi mengelakkan sebarang kejadian yang tidak diingini membabitkan keselamatan orang awam serta mengundang risiko kemalangan terhadap pesawat Tentera Udara Diraja Malaysia (TUDM) yang sedang menjalankan penerbangan formasi rendah di kawasan tersebut.

“Suka diingatkan bahawa semua pengendalian aktiviti dron di negara ini adalah tertakluk di bawah Seksyen 4 Akta Penerbangan Awam 1969 (Akta 3), Peraturan 98, 140-144, Peraturan-Peraturan Penerbangan Awam Malaysia (MCAR 2016) dan Arahan Penerbangan Awam Civil Aviation Directives (CADs),” menurut CAAM.

Bagi kesalahan di bawah Seksyen 4 Akta 3, memperuntukkan denda tidak melebihi RM500,000 atau penjara selama tempoh tidak melebihi lima tahun atau kedua-duanya.

“Bagi Peraturan 206(3) MCAR 2016, jika orang itu ialah seorang individu, didenda tidak melebihi RM50,000 atau dipenjarakan selama tempoh tidak melebihi tiga tahun atau kedua-duanya atau jika orang itu ialah satu pertubuhan perbadanan akan didenda tidak melebihi RM100,000,” menurut CAAM.


Internet percuma hingga hujung tahun, inisiatif terbaik kepada rakyat

MELAKA 2 Julai – Tawaran Internet Produktiviti Percuma sebanyak 1 Gigabit (GB) secara harian sehingga 31 Disember 2020 ditawarkan buat rakyat negara ini, sekali gus memberi inisiatif rakyat mengakses pelbagai perkhidmatan yang berkaitan produktiviti dan maklumat terkini.

Menerusi kenyataan Suruhanjaya Komunikasi dan Multimedia Malaysia (SKMM) berkata, inisiatif yang dilaksanakan kerajaan itu selari dengan pelan pemulihan jangka pendek bagi memudahkan rakyat mendapatkan kemudahan terutama bagi yang masih bekerja dan belajar dari rumah disebabkan impak daripada penularan pandemik Covid-19.

Menurutnya, internet percuma yang ditawarkan itu meliputi beberapa pembekal perkhidmatan mudah alih iaitu Celcom Axiata Sdn. Bhd. (Celcom); Digi Telecommunications Sdn. Bhd. (Digi); Maxis Berhad (Maxis); U Mobile Sdn. Bhd. (U Mobile) dan Unifi Mobile.

Ujarnya, kesemua pelanggan pascabayar, mahupun prabayar aktif layak menerima inisiatif ini dengan boleh menebus sebanyak 30 GB data percuma setiap bulan dengan perkadaran 1GB setiap hari tertakluk kepada proses penebusan yang ditetapkan oleh pembekal perkhidmatan masing-masing.

“1GB Harian Internet Produktiviti percuma ditawarkan kepada pelanggan sebagai tambahan kepada kuota data yang sedia ada, sebagai contoh, pelanggan yang telah melanggan pakej 30GB sebulan mereka akan mendapat tambahan 1GB setiap hari tanpa sebarang bayaran.

“Penggunaan internet percuma ini akan digunakan bagi tujuan produktiviti dan maklumat terkini malah ia akan digunakan dahulu dan setelah kuota percuma ini habis digunakan sebarang penggunaan data tambahan akan mengguna pakai kuota pelan data langganan sedia ada.

“Data yang tidak habis digunakan tidak boleh diguna pakai dan dibawa pada hari seterusnya dan pelanggan perlu menyemak dengan pembekal perkhidmatan masing-masing bagi menyemak kelayakan tawaran ini.

Inisiatif ini terbaik buat rakyat malah bagi meneruskan sokongan terhadap perkhidmatan berkaitan produktiviti, pembekal perkhidmatan menerusi kerjasama SKMM memutuskan bagi melanjutkan tawaran 1GB Harian INternet Produktiviti kepada 24 jam dan bukannya terhad dari 8 pagi hingga 6 petang sebelum ini. ,” katanya.


Aduan bersifat umum sukarkan siasatan KPDNHEP – Nanta

SIBU, 22 Julai – Aduan bersifat umum berkaitan isu bekalan mahupun harga barangan pengguna tidak membantu pihak Kementerian Perdagangan Dalam Negeri dan Hal Ehwal Pengguna (KPDNHEP) dalam menentukan kesahihan sesuatu isu.

Justeru, menterinya Datuk Seri Alexander Nanta Linggi mengalu-alukan sebarang aduan berkaitan barangan pengguna dengan berasaskan fakta menerusi tujuh saluran yang disediakan bagi membolehkan tindakan dilakukan.

“Biarlah buat aduan berasaskan fakta. Jangan suka-suka mengatakan ada masalah dan membuat laporan tanpa berfakta, (masalah) tidak berlaku atau (laporan dibuat) secara rambang. Itu tidak membantu dalam siasatan kami,” katanya selepas melawat sebuah gudang milik syarikat pemborong di sini hari ini.

Beliau ditanya mengenai orang ramai yang gemar membuat aduan mengenai harga minyak masak yang tinggi melalui platform media sosial berbanding menggunakan saluran disediakan kementeriannya.

Ahli Parlimen Kapit itu berkata setiap aduan yang dibuat akan disusuli dengan siasatan oleh anggota KPDNHEP beruniform, Pegawai Pemantau Harga (PPH) atau Pegawai Kepenggunaan yang dilantik di setiap kawasan parlimen di seluruh negara.

Sementara itu, beliau berkata pada lawatan hari ini mendapati tiada masalah dari segi bekalan minyak masak paket 1 kilogram (kg) bersubsidi atau minyak masak botol 5kg tidak bersubsidi di gudang pemborong barangan import itu.

“Satu jenama minyak masak yang diedarkan dari sini harga runcitnya adalah RM39 untuk botol 5kg. Ini petanda baik kerana harga minyak sawit mentah di pasaran global pada ketika ini sudah turun,” katanya.

Kementeriannya dan Pasukan Khas Jihad Tangani Inflasi telah meminta supaya pemain industri meletakkan harga patut terhadap minyak masak berikutan penurunan harga minyak sawit mentah dunia.

“Ini tidak harus diletakkan di bahu pihak pemborong sahaja malah pihak kilang penapisan perlu berbuat perkara sama agar harga minyak masak runcit turun,” katanya.


Riau, the Cradle of Malay Journalism: The Spirit of Syed Shaikh al-Hady

The monthly al-Imam (1906-08) has been said to be the most studied periodical in the nation’s journalism history. But few realized that it is more than the “first radical Malay-language newspaper;” and its founder Syed Shaykh bin Ahmad bin Hasan bin Saqaf  al-Hady more than the editor, writer, reformist and educationist.

Born in Melaka  in 1867, and initially educated at a religious school in Kuala Terengganu, Syed Shaykh was later taken to Pulau Penyengat, Riau, to continue his schooling – the setting was the palace and the Riau royal family.

Then Riau was the political, social, religious and literary centre of the Malays before the British and the Dutch colonial spheres embraced the area. The Malay spoken in Johore-Riau for example, was considered to be the standard Malay of British Malaya as well as of the Dutch Indies until 1928.  Raja Ali Haji (circa 1809 – 70) was one of Riau’s famous sons. He  was the author of Silsilah Melayu dan Bugis dan sekelian Raja-rajanya (Genealogy of Malay and Bugis Princes), and Tuhfat al-Nafis (The Precious Gift), among others. His son, Raja Hasan, and his daughters Raja Kalzum and Raja Safiah, wrote poetry in their pastime.

Syed Shaykh became the favourite of the palace and was adopted by as a son of Raja Ali Kelana, half-brother of the sultan. Since the time of Raja Ali Haji, the Riau royal family had been encouraging the spread of Islam  in general and the pilgrimage traffic in particular. It was said that Syed Shaykh was taken to Mekah and Cairo several times, and purportedly met Muhammad ‘Abduh, the Egyptian modernist and reformer. He also met Muhammad Rashid Rida, Muhammad Abduh’s chief disciple and leader of the al-Manar group. Through Rashid Rida, Syed Shaykh learnt on the functions of journalism.  He was inspired by Rashid Rida’s use of the periodical press as instrument for change and reform.

Then there was also the environment provided by the Persekutuan Rushdiyyah, formed in Pulau Penyengat in the 1890s. The club became the focus of anti-Dutch sentiments. According to Linda Tan, through her interviews and examining original writings of Syed Shaykh  in “Syed Shaykh: His Life and Times” in Alijah Gordon’s  The Cry of Syed Shaykh al-Hady (1999), there, he learnt from such scholars  like  Haji Husain Palembangi and Haji Saleh Minangkabaui.

Against the backdrop of the deteriorating relationship between the Sultan and the Dutch colonial authorities, Syed Shaykh gathered a group of men who eventually formed the magazine al-Imam (The Leader). Shaykh Muhammad Tahir Jalaluddin al-Azhari, became the first editor. The others were Shaykh  Muhammad bin Salim al-Kalali, a merchant from Acheh, Syed Muhammad bib Akil (‘Aqil), Haji Abbas bin Mohd. Taha, Shaykh Awad bin Saidin, and Syed Shaykh himself.

Al-Imam was a pioneer for a new form of journalism in the Malay Archipelago.   Among its purpose as declared by its founders was to impart knowledge to their Muslim brethren in the East; to give advice and show the way to be a good Muslim; to remind those who are idle, awaken those who are asleep and lead those who have lost their way. Al-Imam was a radical departure not only in the context of the Malayan Islamic scene, but also in the journalistic enterprise. It was critical of dogmatic and orthodox views. Their followers were given the pejorative stamp Kaum Muda (The Young Faction); and Syed Shaykh was known as the Ketua or Khalifa Kaum Muda (The Leader of the Kaum Muda).

With the demise of al-Imam after two years, due to the lack of funds, Syed Shaykh moved to Johore, and then Melaka. He had already earned his reputation as the Ketua Kaum Muda, so much so that his Madrasah al-Hady in the kampung of his birth was avoided.  According to Linda, undaunted, he moved to Pulau Pinang to open the Madrasah al-Mashhur in 1916.

It was in Tanjong, Pulau Pinang, that Syed Shaykh, 18 years after al-Imam’s demise, created al-Ikhwan (The Brethren), in September 1926. The year after, he started the Jelutong Press. The initial contributors to the monthly were Shaykh Tahir Jalaluddin and Pandita Za’ba; later followed by Harun Aminurrashid, author of Panglima Awang, and Buyong Adil, co-author of Sejarah Alam Melayu.

It was said that the years Syed Shaykh spent in Riau and Singapura subjected him to influences that moulded the whole course of his life. Linda emphasizes that Riau “was so important to his development that without Riau there might not have been a Syed Shaykh of the dimensions which he attained.” Raja Ali Haji, historian and writer, left a legacy to Syed Shaykh through Raja Ali Kelana, Syed Shaykh’s adopted father, as well as his teacher. Syed Shaykh, upon seeing Raja Ali Haji’s incomplete Kitab Pengetahuan Bahasa (A Book of Linguistic Knowledge) in Pulau Pinang, immediately reviewed it in al-Ikhwan. The book was published in Singapura in 1927, and Syed Shaykh had read the manuscript 40 years earlier.

Without Riau too, there would also not be al-Imam. The monthly was essentially a Riau-sponsored venture.  Alijah Gordon (1999) began  her essay by stating that Riau was the cradle that held Syed Shaykh in his most formative years.  This is important in assessing the genealogy and the spirit of Bahasa Melayu journalism in Malaya between the early 1900s and the Second World War.

The partitioning through the Strait of Melaka following the Anglo-Dutch Treaty of 1824,  severed the historical and cultural unity between the Peninsula and Sumatra. This has eclipsed  Malay intellectual history, distorting our knowledge of the subsequent growth of newspapers in Malaya. Political consciousness and the realization of societal weakness have provoked the growth of Bahasa Melayu journalism through al-Imam and invoked the culture of intense debate and self-criticism.

Al-Imam in Singapura; Saudara (1928-41), Edaran Zaman (1925 – ); Suara Melayu (1926-29, 1932), Bahtera (1932 – )and Bumi Putra (1933 – ), in Tanjong, Pulau Pinang;  Chahaya Malaya (1927 – ) in Kedah; Pengasoh (1918 – ), al-Hedayah (1923 – 1926) and  Kechana (1930 – ) in Kelantan; Majlis (1931-41) and Warta Negri (1931 – ) in Kuala Lumpur; Lidah Benar (1929 -) in Kelang; Suara Benar (1932 – ) in Melaka; Majallah Guru (1924 – 1940) in Negeri Sembilan, Kuala Lumpur and Pulau Pinang respectively; Panduan Truna (1930 – ) in Perak and Idaran Masa (1929) in Trengganu; and certainly The Jelutong Press, carry the spirit of Syed Shaykh; and Riau as the cradle of Malay journalism.

Perhaps a Professorial Chair under his name be activated. I had proposed this earlier in a paper for an institute of journalism studies at a public university some 17 years ago.


Hari Malaysia: Lebih 200,000 kenderaan dijangka masuk ke Melaka

Pengarah Jabatan Pengangkutan Jalan (JPJ) negeri, Muhammad Firdaus Sharif berkata, jumlah kenderaan itu dijangka bertambah tiga kali ganda berbanding hari biasa disebabkan Sambutan Hari Malaysia yang jatuh serentak dengan cuti panjang persekolahan bermula Jumaat ini.

“Dijangkakan kenderaan akan berganda ‘triple’ daripada biasa sebab kita fikirkan sekarang tempoh waktu cuti sekolah jadi ramai ambil kesempatan cuti panjang.

“Tiga pintu masuk utama ke Negeri Melaka iaitu Plaza Tol Ayer Keroh, Plaza Tol Simpang Ampat dan Plaza Tol Jasin, dijangka akan mengalami kesesakan.

“Jadi bersempena dengan cuti panjang, suka saya ingatkan juga kepada pengguna jalan raya agar berhati-hati, mematuhi undang-undang dan peka dengan keadaan sekeliling ketika memandu,” katanya.

Beliau berkata demikian dalam sidang media selepas melepaskan 190 peserta konvoi bermotosikal jelajah JPJ Melaka di kompleks JPJ negeri, di sini, hari ini.

Muhammad Firdaus berkata, JPJ akan bekerjsama dengan Polis Diraja Malaysia (PDRM) bagi mengelakkan kejadian tidak diingini, selain menjamin keselamatan serta kelancaran Sambutan Hari Malaysia nanti.


Laporan penuh siasatan kes kematian Muhammad Adib dibawa ke kabinet bulan hadapan

Menteri  di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata ia berikutan kerajaan telah menerima laporan penuh berkenaan daripada jawatankuasa yang memulakan proses siasatan sejak 21 Dis tahun lepas itu, semalam.

“Laporan yang disediakan ini telah mengambil kira pelbagai perspektif dan pandangan daripada pakar-pakar yang dilantik dan wakil kementerian, jabatan serta agensi berkaitan,” katanya dalam kenyataan di sini hari ini.

Beliau yang juga Pengerusi Jawatankuasa Khas berkenaan berkata Jawatankuasa Khas itu telah melaksanakan pelbagai inisiatif untuk mengenal pasti punca kematian termasuklah sesi temu bual saksi-saksi kes dan sesi penelitian dokumen-dokumen siasatan di War Room Jawatankuasa yang diadakan hampir setiap minggu.

Selain itu Wan Junaidi berkata Sesi Rekonstruksi Kejadian juga telah diadakan dengan semua agensi berkaitan bertujuan untuk membuat simulasi kejadian berdasarkan kepada rakaman litar tertutup (CCTV), rakaman-rakaman video serta keterangan daripada saksi-saksi kejadian.

Pada 9 Okt tahun lepas, Perdana Menteri Datuk Seri Ismail Sabri Yaakob mengumumkan penubuhan satu jawatankuasa khas bagi memastikan siasatan menyeluruh, telus dan pembelaan sewajarnya berhubung kes kematian Muhammad Adib.

Muhammad Adib yang merupakan anggota Unit Bantuan Perkhidmatan Kecemasan (EMRS) Balai Bomba dan Penyelamat (BBP) Subang Jaya, cedera semasa rusuhan di Kuil Sri Maha Mariamman di USJ 25, Subang Jaya pada 27 Nov 2018 dan meninggal dunia pada 17 Dis 2018, selepas berjuang untuk hidup selama 21 hari.

Allahyarham dikatakan diserang serta dipukul hingga parah dan jentera bomba dirosakkan selain dua kenderaan lain dibakar dalam rusuhan yang berlaku berikutan perselisihan antara dua kumpulan mengenai isu perpindahan tapak kuil berusia lebih 100 tahun itu.

Prosiding inkues bagi menyiasat kematian Muhammad Adib di Mahkamah Koroner Shah Alam di hadapan Koroner Rofiah Mohamad berlangsung selama 41 hari dan berakhir 24 Julai 2019. Seramai 30 saksi dipanggil dan 137 bahan bukti dikemukakan.


Orang ramai dinasihati waspada panggilan palsu menyamar pegawai MCMC

KUALA LUMPUR, 12 Mei – Orang ramai dinasihatkan agar berwaspada dengan panggilan oleh individu tidak dikenali yang menyamar sebagai pegawai Suruhanjaya Komunikasi dan Multimedia Malaysia (MCMC) yang mendakwa orang dihubungi telah melakukan kesalahan.

MCMC dalam kenyataan hari ini memaklumkan peringatan itu susulan pihaknya menerima aduan daripada seorang pengadu yang telah menerima panggilan daripada individu bernama Mohd Azim Abdul Aziz yang memberitahu bahawa talian telefon pengadu telah menghantar pautan-pautan judi dan lucah ke serata telefon di Negeri Sembilan.

“Justeru, pengadu terbabit dikehendaki membuat aduan dalam tempoh 30 minit dan sekiranya gagal untuk berbuat demikian boleh menyebabkan talian telefon pengadu disekat dan disenaraihitamkan oleh pihak penyedia perkhidmatan.

“Adalah dimaklumkan bahawa individu yang dimaksudkan iaitu Mohd Azim Abdul Aziz bukan kakitangan MCMC dan tidak pernah berkhidmat dengan pihak suruhanjaya,” menurut kenyataan itu.

Menurut MCMC, sebarang pengumuman atau pemakluman mengenai sesuatu urusan berkaitan suruhanjaya itu lazimnya dilakukan mengikut saluran rasmi seperti laman sesawang atau platform media sosial MCMC dan bukannya menggunakan nama individu, penggunaan bahasa yang meragukan serta nombor telefon bimbit persendirian.

Sehubungan itu, orang ramai digesa untuk tidak mudah terpedaya dengan panggilan sedemikian oleh pihak tidak dikenali dan segera melaporkan perkara tersebut kepada pihak berkuasa untuk tindakan lanjut.- BERNAMA


Tiada parti politik, individu kebal daripada undang-undang – PM Ismail Sabri

BANGI 1 Nov – Tidak ada parti politik mahu pun individu yang kebal daripada dikenakan tindakan undang-undang, kata Perdana Menteri Datuk Seri Ismail Sabri Yaakob.

Beliau berkata walaupun negara berada di Fasa Empat Pelan Pemulihan Negara (PPN), namun prosedur operasi standard (SOP) yang jelas telah diumum kerajaan berdasarkan Akta Pencegahan dan Pengawalan Penyakit Berjangkit 1988 (Akta 342).

“Jadi kita tidak ada kompromi, tidak ada istilah orang biasa dan orang kayangan, orang biasa kena kompaun dan orang kayangan tidak kena, undang-undang sama sahaja, jadi saya harap semua rakyat patuh kepada SOP,” katanya pada sidang media selepas melancarkan Pelan Hala Tuju Pembangunan Vaksin Negara (PPVN) dan Institut Genom dan Vaksin Malaysia (MGVI) di sini hari ini.

Beliau berkata demikian ketika diminta mengulas isu beberapa parti politik telah dikompaun baru-baru ini kerana melanggar SOP, antaranya Barisan Nasional yang melancarkan jentera Pilihan Raya Melaka dan PKR Melaka yang mengadakan acara berkaitan pilihan raya, masing-masing dikenakan kompaun RM10,000.

Sebelum ini, Menteri Kesihatan Khairy Jamaluddin berkata sebarang aktiviti, perhimpunan atau majlis sosial berkaitan pilihan raya tidak dibenarkan berkuat kuasa 25 Okt hingga 27 Nov ini bagi mengurangkan risiko penularan jangkitan dan peningkatan kes mendadak COVID-19.


Pegawai dan dua anggota bomba cedera ketika padam kebakaran kilang

SUNGAI PETANI, 17 Jan – Seorang pegawai bersama dua anggota bomba cedera semasa bertugas memadamkan kebakaran di sebuah kilang memproses kertas terpakai di Taman Perindustrian Ria Jaya dekat sini pagi ini.

Penolong Pengarah Bahagian Operasi Jabatan Bomba dan Penyelamat Malaysia (JBPM) Kedah Penguasa Kanan Bomba I Mohamadul Ehsan Mohd Zain berkata pegawai yang cedera itu ialah Muhd Farhan [email protected], 41, serta dua anggota Muhd Alawi Mohd Norizan, 34, dan Nurul Harfizah Ahmad, 41.

Beliau berkata mangsa yang bertugas di Balai Bomba dan Penyelamat (BBP) Sungai Petani itu bergegas ke lokasi kejadian bersama anggota bomba lain selepas menerima laporan mengenai kebakaran itu pada 5.18 pagi.

“Setibanya di lokasi, didapati kebakaran membabitkan dua unit bangunan kilang memproses kertas terpakai dan semasa proses memadamkan kebakaran, tiga anggota kita mengalami kecederaan,” katanya dalam satu kenyataan hari ini.

Mohamadul Ehsan berkata Muhd Farhan cedera pada kaki kanan akibat ditimpa timbunan kertas manakala Muhd Alawi melecur pada leher akibat tali alat pernafasan (neck strap BA) melebur.

“Seorang lagi anggota, Nurul Harfizah mengalami cedera ringan pada pipi…kesemua mereka yang cedera ini telah dihantar untuk menerima rawatan di Hospital Sultan Abdul Halim, di sini,” katanya.

Mengenai kebakaran kilang itu, beliau berkata seramai 30 anggota serta pegawai bomba dari BBP Aman Jaya dan BBP Sungai Petani terlibat dalam operasi pemadaman api itu.

“Kami juga dibantu 10 Pasukan Bomba Sukarela (PBS) iaitu Semeling, Bedong, Sungai Petani, Merbok, Bakar Arang, Padang Lembu, Gurun, Kota Sarang Semut, Tanah Merah dan PBS Kepala Batas, Pulau Pinang,” katanya.

Beliau berkata peratus kemusnahan masih belum diketahui kerana operasi memadam kebakaran kilang itu masih berlangsung sekali gus punca dan jumlah kerugian juga belum dapat dipastikan.


Lebih 30 peratus murid divaksinasi setakat semalam

KOTA SYAHBANDAR 26 Sept. – Lebih 30 peratus daripada 2.5 juta murid sekolah di negara ini telah divaksinasi melalui Program Imunisasi COVID-19 Kebangsaan (PICK).

Timbalan Menteri Pendidikan I, Datuk Dr. Mah Hang Soon berkata, jumlah itu bagaimanapun tidak termasuk 4.4 peratus murid sekolah sahaja yang telah lengkap menerima kedua-dua dos, setakat semalam.

“Sehingga 25 September 2021 (Sabtu) daripada 844,857 murid yang berumur 16 hingga 17 tahun, 63.3 peratus telah mendapat dos pertama, manakala bagi yang berumur 12 hingga 15 tahun pula, daripada 1,643,222 murid, 10.9 peratus telah menerima dos pertama,” katanya.

Beliau berkata demikian kepada pemberita selepas mengadakan lawatan sempena Program Vaksinasi Murid di Pusat Pemberian Vaksin (PPV) Encore Melaka di sini.

Hadir sama, Timbalan Menteri Perdangangan Antarabangsa dan Industri (MITI), Datuk Lim Ban Hong dan Pengarah Jabatan Pendidikan Melaka, Dr Mohd Azam Ahmad.

Mengulas lanjut, ujar Dr Mah berkata, bagi Melaka pula, sebanyak 50.1 peratus daripada 26,683 orang murid berumur 16 hingga 17 tahun telah menerima sekurang-kurangnya satu dos.

“Jadi mulai esok, PPV (Encore Melaka) ini akan dikhususkan untuk remaja sahaja dan saya juga difahamkan bahawa untuk hari ini, tiga sekolah iaitu murid daripada tiga sekolah kerajaan dan sebuah sekolah swasta hadir menerima vaksin,” katanya.


Sambutan mega Mahabbah Aidilfitri UTeM

DURIAN TUNGGAL 11 Mei – Majlis Mahabbah Aidilfitri 1444H/2023M Universiti Teknikal Malaysia Melaka (UTeM), di sini, hari ini, dihadiri lebih 10,000 pelajar dan kakitangan universiti terbabit.

Hadir sama, Setiausaha Kerajaan Negeri Datuk Wira Zaidi Johari, Exco Pendidikan, Pengajian Tinggi dan Hal Ehwal Agama negeri, Datuk Rahmad Mariman serta Naib Canselor UTeM, Prof. Ts. Dr. Massila Kamalrudin.

Penganjuran majlis itu juga meriah dengan 40 gerai yang menyediakan pelbagai juadah hari raya seperti sate, kambing golek, lemang dan rendang.

Katanya, majlis seumpama itu merupakan peluang terbaik buat warga UTeM dalam mengukuhkan semangat kekeluargaan dan perpaduan dalam kalangan warga kerja serta pelajar.

“Konsep rumah terbuka atau Majlis Mahabbah UTeM 1444 Hijrah ini semestinya dapat mengeratkan lagi silaturahim dalam kalangan masyarakat berbilang kaum,” katanya.


PM kemuka cadangan rangka persefahaman rentas parti susulan kemelut politik

PUTRAJAYA 13 Ogos – Perdana Menteri akan mengadakan perundingan bersama pimpinan parti-parti di luar Perikatan Nasional (PN) untuk meluluskan usul undi percaya kepada Perdana Menteri di Dewan Rakyat.

Tan Sri Muhyiddin Yassin berkata, ia bagi membolehkan kerajaan yang ada pada hari ini terus berfungsi mengurus pandemik hingga tiba suatu masa yang sesuai untuk diadakan pilihan raya bagi mengembalikan semula mandat kepada rakyat.

“Stabil dengan dokongan bi-partisan di Dewan Rakyat dan Dewan Negara serta inklusif dengan pengiktirafan kepada parti-parti pembangkang untuk memainkan peranan semak dan imbang yang lebih efektif dan menyeluruh,” katanya.

“Oleh itu, kita memerlukan sokongan, usaha dan tumpuan semua pihak untuk memulih dan mengembalikan negara yang kita cintai ini kepada landasan pembangunan dan pertumbuhan yang sihat.

“Apabila kita tidak dapat menstabilkan politik negara untuk membantu proses pemulihan, yang menanggung sengsara dan beban ini adalah rakyat. Yang rugi adalah rakyat dan tanah air kita ini,” katanya lagi.


Puteri Sarah dapat kebenaran mulakan prosiding hina mahkamah terhadap Ira Kazar

KUALA LUMPUR, 14 Feb – Pelakon Puteri Sarah memperoleh kebenaran untuk memulakan prosiding menghina mahkamah terhadap madunya Ira Kazar, kakak, serta bapa mereka yang juga pelakon veteran, Kazaruddin Saisi.

Peguam Datuk Akberdin Abdul Kader yang mewakili Puteri Sarah atau nama sebenarnya, Puteri Sarah Liyana Megat Kamaruddin memberitahu pemberita bahawa Hakim Mahkamah Sesyen Norakhmar Mohd Sani memberi kebenaran itu ketika pengurusan kes secara dalam talian hari ini.

Menurut Akberdin, pihaknya akan menyerahkan salinan permohonan komital itu kepada Ira atau nama sebenarnya Faghira Fatini, kakaknya iaitu Yasmin dan bapa mereka.

“Selepas penyampaian disempurnakan, mahkamah akan menetapkan tarikh untuk mereka menjawab terhadap permohonan kami. Pada masa ini, tiada sebarang tarikh ditetapkan,” kata peguam itu ketika dihubungi.

Puteri Sarah memfailkan notis permohonan komital itu secara ex-parte (sebelah pihak) pada 31 Jan lepas terhadap ketiga-tiga individu itu atas dakwaan dengan sengaja menentang atau mengingkari perintah injunksi yang diperoleh Puteri Sarah pada 4 Julai 2022.

Ibu kepada dua anak itu memohon perintah injunksi tersebut dalam kes saman difailkannya terhadap Ira yang didakwa mengganggu dan mengugutnya menerusi media sosial.

Pada 4 Julai 2022, Puteri Sarah berjaya memperoleh perintah injunksi daripada mahkamah antara lain bagi menghalang Ira atau sesiapa yang mempunyai kaitan dengannya daripada mengganggu dan menjejaskan ketenteraman serta kedamaian Puteri Sarah dan keluarganya serta keluarga mentua termasuk suaminya yang juga pengarah, Syamsul Yusof.

Ira juga dihalang daripada mendekati atau berada dalam jarak 500 meter daripada Puteri Sarah dan keluarganya atau rakan serta orang gaji kepada isteri pertama Syamsul itu.

Pada 16 Jan lepas, Puteri Sarah, 38, memfailkan permohonan cerai dengan Syamsul atau nama sebenarnya, Mohd Shamsul Md Yusof, 39, di Mahkamah Rendah Syariah di sini dan sebutan kes ditetapkan pada 7 Mac ini di hadapan Hakim Syarie Akmalludin Ilyas.


Tanah runtuh: Operasi SAR ditamatkan secara rasmi 12 tengah hari – KPN

BATANG KALI, 25 Disember – Operasi mencari dan menyelamat (SAR) mangsa tragedi tanah runtuh di tapak perkhemahan Father’s Organic Farm, di sini, yang bermula 16 Dis lepas, ditamatkan secara rasmi pada 12 tengah hari ini.

Ketua Polis Negara Tan Sri Acryl Sani Abdullah Sani berkata keputusan berkenaan dibuat setelah polis mengesahkan tiada lagi mangsa yang terlibat atau hilang dalam kejadian itu.

“Hanya urusan teknikal sahaja masih diteruskan di lokasi kejadian melibatkan agensi seperti Jabatan Kerja Raya, Jabatan Ukur dan Pemetaan, Jabatan Mineral dan Geosains dan Majlis Perbandaran Hulu Selangor,” katanya.

Mangsa terakhir tragedi tanah runtuh berkenaan iaitu seorang kanak-kanak lelaki dipercayai berusia antara 7 hingga 12 tahun, ditemukan oleh pasukan SAR pada 4.35 petang semalam, dalam keadaan telungkup di tebing bukit, kira-kira empat meter dari tapak perkhemahan sektor A (hill view).

Sementara itu Acryl Sani berharap, operasi kali ini menjadi satu templat atau pencontoh yang boleh diguna pakai oleh agensi-agensi yang terlibat dalam pengurusan bencana untuk menghadapi sebarang kejadian seumpama itu pada masa akan datang.

“Saya percaya ini adalah satu-satunya operasi yang menyaksikan setiap agensi memainkan peranan yang sesuai seperti digariskan oleh Arahan 20 Majlis Keselamatan Negara (MKN 20) (Panduan Pengurusan Bencana di Malaysia), jadi tiada pertindihan ketika menjalankan tugas,” katanya.

Pada masa yang sama, beliau turut menyatakan penghargaan kepada pihak Agensi Pengurusan Bencana Negara (NADMA) kerana telah menganjurkan pelbagai kursus melibatkan pengurusan bencana yang membantu agensi-agensi penyelamat untuk lebih memahami peranan masing-masing.

Acryl Sani juga berharap agar pihak NADMA dapat menganjurkan table talk secara berkala melibatkan semua agensi yang terlibat dalam MKN 20 bagi memastikan kelancaran pengurusan operasi bencana pada masa hadapan.

Dalam kejadian awal pagi 16 Dis lepas, seramai 92 mangsa terlibat dengan 61 daripadanya terselamat, manakala 31 terkorban, selepas berlaku runtuhan tanah sehingga menimbus kawasan perkhemahan Father’s Organic Farm, Gohtong Jaya.

Operasi sepanjang sembilan hari itu dijalankan oleh lebih 250 anggota penyelamat daripada pelbagai agensi termasuk lima agensi utama kerajaan iaitu Polis Diraja Malaysia, Angkatan Tentera Malaysia, Jabatan Bomba dan Penyelamat Malaysia, Pasukan Mencari dan Menyelamat Khas Malaysia (SMART) dan Angkatan Pertahanan Awam Malaysia (APM).

Operasi turut dibantu oleh unit anjing pengesan (K9) selain penggunaan jentera berat dengan kawasan pencarian dibahagikan kepada tiga sektor iaitu sektor A (hill view), sektor B (farm view) dan sektor C (river side).


Dasar pengambilan pelajar MRSM tanpa mengira aliran sekolah dikekalkan

PADANG TERAP, 5 Sept – Cadangan perubahan dasar pengambilan pelajar ke Maktab Rendah Sains MARA (MRSM) yang diumumkan sebelum ini tidak akan dilaksana, sebaliknya syarat lama akan dikekalkan, memetik portal Berita Harian sebentar tadi.

Menteri Pembangunan Luar Bandar, Datuk Seri Mahdzir Khalid, berkata semua pelajar tanpa mengira aliran berhak mendapat peluang kemasukan ke MRSM atas semangat ‘Keluarga Malaysia’.

“Saya tegaskan dasar dan syarat kemasukan ke MRSM, kita kembalikan kepada syarat asal seperti sebelum ini bagi memberi peluang kepada semua pelajar memohon.

“Kelayakan dan pemilihan pelajar pula dibuat berdasarkan kepada Ujian Kecenderungan Kemasukan MRSM (UKKM) yang menguji kecenderungan STEM serta keperibadian pelajar,” katanya pada sidang media di sini, hari ini.

Beliau mengulas isu syarat kemasukan ke MRSM bagi Tingkatan Satu dan Empat sesi 2022 yang hanya menerima permohonan calon dari sekolah kebangsaan membabitkan Tahun Satu hingga Enam manakala sekolah menengah kebangsaan pula Tingkatan Satu hingga Tiga.


Polis P.Pinang panggil beberapa saksi bantu siasatan tawaran vaksin

GEORGE TOWN 23 Mei – Polis Pulau Pinang akan merekodkan keterangan beberapa saksi bagi membantu siasatan berhubung individu kononnya menawarkan sumbangan vaksin COVID-19 keluaran Sinovac untuk negeri itu.

Ketua Polis Pulau Pinang Datuk Sahabudin Abd Manan berkata, setakat ini pihaknya menerima enam laporan polis daripada beberapa individu mewakili parti politik termasuk daripada pejabat Ketua Menteri Pulau Pinang.

“Pada 19 Mei lalu, pihak Polis Diraja Malaysia (PDRM) Kontinjen Pulau Pinang telah menerima laporan polis berhubung kenyataan Menteri Sains, Teknologi dan Inovasi Khairy Jamaluddin yang menyatakan tentang sumbangan vaksin kepada Ketua Menteri Pulau Pinang adalah satu penipuan.

“Ekoran daripada laporan polis tersebut satu siasatan telah dijalankan oleh Jabatan Siasatan Jenayah Komersial Pulau Pinang di bawah Seksyen 420 dan 511 Kanun Keseksaan,” katanya dalam kenyataan hari ini.

Beliau berkata siasatan masih di peringkat awal dan beberapa tindakan perlu diambil antaranya merakam percakapan saksi-saksi daripada pihak syarikat yang berkaitan, pejabat Program Imunisasi COVID- 19 Kebangsaan dan pejabat Ketua Menteri Pulau Pinang.

Katanya, siasatan awal mendapati penulis surat yang menawarkan 2 juta dos vaksin jenis Sinovac hanyalah wakil kepada syarikat Xintai Development Enterprise Ltd yang dilantik secara lisan dan bukannya pengarah urusan syarikat itu sepertimana yang dinyatakan dalam surat berkenaan.

“Modus operandi kes ini adalah individu yang merupakan wakil syarikat Xintai Development Enterprise Ltd dipercayai cuba untuk menipu kerajaan negeri Pulau Pinang dengan menawarkan dua juta dos vaksin jenis Sinovac yang dipercayai tidak wujud,” katanya.

“Polis sedang menjalankan siasatan dan melengkapkan kertas siasatan kes itu sebelum menghantarnya ke pejabat Pengarah Pendakwaan Negeri Pulau Pinang untuk nasihat dan pandangan setelah semua tindakan siasatan selesai diambil,” katanya.


JKM perjelas isu tular babitkan Rina Harun

KUALA LUMPUR, 26 Dis – Jabatan Kebajikan Masyarakat (JKM) memperjelas isu tular yang mendakwa Menteri Pembangunan Wanita, Keluarga dan Masyarakat Datuk Seri Rina Mohd Harun hanya ‘berposing’ mencuci simen bersih ketika terlibat dalam operasi pasca bencana banjir hari ini.

Kenyataan JKM memaklumkan keterlibatan Rina bukan sekadar mencuci simen di Sekolah Kebangsaan Salak Tinggi, yang dijadikan pusat pemindahan sementara (PPS), malah beliau turut melakukan kerja-kerja pembersihan dan susun atur logistik lain di sekolah itu.

“JKM selaku jabatan yang menguruskan operasi ini telah memohon kesudian YB Datuk Seri Rina untuk mencuci kesan-kesan najis unggas dan cicak yang dilaporkan oleh pihak sekolah sukar dicuci sebelum ini.

“Memandangkan peralatan jet air sedia ada di lokasi pembersihan, YB Datuk Seri Rina tidak menolak pelawaan JKM dan beliau melakukan kerja tersebut dengan dada yang lapang dan hati yang terbuka,” menurut kenyataan itu.

Kenyataan itu menyebut JKM amat berbesar hati atas kesudian Rina untuk turut serta dalam operasi tersebut yang bukan sekadar terlibat dalam pembersihan kawasan malah bersama-sama Sukarelawan Keluarga Malaysia mengemas bilik darjah, menyapu lantai dan tingkap bilik darjah, menyusun atur meja dan kerusi pelajar supaya keadaan kembali seperti sediakala memandangkan sesi persekolahan akan dibuka tidak lama lagi.

“JKM berasakan tidak adil para warganet membuat tohmahan dan memperlekeh usaha dan penglibatan YB Datuk Seri Rina dalam operasi pembersihan ini,” katanya.

JKM turut menyeru dan mengalu-alukan lebih ramai rakyat tampil mendaftar serta terlibat sebagai Sukarelawan Keluarga Malaysia dalam misi membantu operasi pasca banjir daripada membuat dan menyebarkan provokasi yang tidak bermanfaat. – BERNAMA


Tiga ditahan disyaki keldai akaun

Menurut kenyataan Ibu Pejabat Polis Daerah Barat Daya semua mereka berusia 26 hingga 48 tahun itu ditahan secara berasingan di Kedah dan Pulau Pinang, dua hari lepas.

“Berdasarkan siasatan, tiga individu yang ditahan itu dipercayai menjadi keldai akaun sindiket penipuan dan  jumlah kerugian yang dialami oleh mangsa ialah daripada RM13,220 sehingga RM61,946 melibatkan kes yang dilaporkan pada tahun ini,” menurut kenyataan itu.

Kenyataan itu memaklumkan tiga suspek itu kini direman selama empat hari bagi membantu siasatan dan kes tersebut disiasat Seksyen 420 Kanun keseksaan.

“Pihak polis menasihatkan orang ramai agar sentiasa berwaspada dan tidak mudah terpedaya dengan muslihat sindiket penipuan jual beli, pinjaman tidak wujud,  pelaburan tidak wujud, tawaran pekerjaan luar negara atau sambilan, macau scam dan parcel scam yang kesemuanya dilalukan menerusi media sosial,” menurut kenyataan itu.

Dalam perkembangan lain, Ketua Polis Pulau Pinang menafikan video tular memaparkan sekumpulan lelaki yang menunggang kuda sambil membawa bendera parti politik dan tulisan kaligrafi berunsurkan ‘kalimah syahadah’ adalah berkaitan dengan gerakan ekstremis atau pengganas.

Katanya polis mengesan video berdurasi 20 saat yang dimuat naik di beberapa platform media sosial berhubung kejadian berkenaan sebelum menjalankan siasatan selanjutnya mendapati ia berlaku di Kubang Semang, Bukit Mertajam dekat sini yang video berkenaan dipercayai dirakam pada Sabtu lepas (19 Nov).

“Siasatan kami juga  mendapati bendera yang dipegang adalah bendera parti politik dan bendera kalimah syahadah yang tiada kaitan dengan gerakan ekstremis atau pengganas, sehubungan itu polis meminta orang ramai menghentikan serta-merta spekulasi yang tidak memberi manfaat malah akan menimbulkan kegusaran kepada masyarakat,” katanya dalam kenyataan yang dimuat naik dalam laman sosial Facebook (FB) Polis Diraja Malaysia (PDRM) Pulau Pinang, hari ini.

Katanya kesalahan itu boleh disiasat mengikut Seksyen 504 Kanun Keseksaan iaitu dengan sengaja mengaibkan dengan niat hendak membangkitkan pecah keamanan dan  Seksyen 233 Akta Komunikasi dan Multimedia 1998 iaitu kesalahan kerana penggunaan tidak wajar kemudahan rangkaian telekomunikasi.

Terdahulu, tular klip video berkenaan dalam aplikasi TikTok dan Twitter yang mendakwa sekumpulan lelaki menunggang kuda bersiap sedia untuk berjihad dengan membawa bendera parti politik dan bendera berwarna putih dipercayai kononnya mempunyai unsur Taliban. – BERNAMA


Jadikan membaca al-Quran satu budaya – KM

AYER KEROH 17 September: Amalan membaca al-Quran bukan setakat untuk menambah pahala, sebaliknya setiap ayat terkandung dalam kalam ilahi itu mempunyai mesej dan pesanan tersirat yang perlu dihayati setiap Muslim.

Ketua Menteri Datuk Seri Utama Sulaiman Md Ali berkata, berikutan itu penganjuran Majlis Tadarus dan Khatam al-Quran antara usaha terbaik untuk menjadikan membaca al-Quran sebagai satu budaya di Negeri Melaka.

Beliau berkata demikian ketika berucap pada Majlis Tadarus dan Khatam al-Quran Peringkat Negeri Melaka sempena sambutan Hari Malaysia Tahun 1444H/2022M, di Masjid Al-Alami MITC, hari ini.

Hadir sama, Pengarah Jabatan Agama Islam Melaka (JAIM) Datuk Che Sukri Che Mat dan Pengerusi Pertubuhan Sahabat al-Quran Negeri Melaka Datuk Dr Md Sirat Abu.

Sulaiman berkata, Kerajaan Negeri menyambut baik dan kagum dengan program dianjurkan Pertubuhan Sahabat al-Quran Negeri Melaka yang disertai 1,100 peserta termasuk dari Perlis, Terengganu dan Selangor.

“Saya harapkan agar penganjuran keagamaan sempena sambutan Hari Malaysia 2022 ini dapat menyemai perpaduan, nilai positif dan mengimbangi keperluan warga Melaka,” katanya.


Istana Pahang tarik gelaran Datuk Seri Nicky Liow

KUANTAN 26 April. – Istana Pahang membatalkan dan menarik semula Darjah Kebesaran Darjah Sri Sultan Ahmad Shah Pahang (SSAP) yang membawa gelaran Datuk Seri kepada ahli perniagaan dalam buruan Liow Soon Hee atau Nicky Liow berkuat kuasa serta-merta.

Setiausaha Kerajaan Negeri Pahang Datuk Seri Dr Sallehuddin Ishak berkata, turut dibatalkan ialah gelaran Datuk terhadap adik Nicky, Liow Wei Loon yang sebelum ini menerima Darjah Indera Mahkota Pahang (DIMP).

“Penama perlu mengembalikan Darjah Kebesaran itu kepada Pejabat Setiausaha Kerajaan Pahang selaras dengan Undang-undang Darjah Kebesaran dan Bintang-bintang Negeri Pahang,” katanya menerusi kenyataan di sini hari ini.

Pada 9 April lalu, Nicky dan adiknya dihadapkan ke Mahkamah Sesyen Petaling Jaya, Selangor kerana didakwa menjadi ahli kumpulan jenayah terancang.

Nicky yang merupakan pengasas Winner Dynasty Group kini berada dalam buruan dan Ketua Polis Johor Datuk Ayob Khan Mydin Pitchay dilaporkan berkata nama lelaki itu akan disenarakan dalam individu dikehendaki dan dikenakan notis merah oleh Polis Antarabangsa (Interpol).


Pegawai kanan kerajaan dan ahli perniagaan didakwa kemuka tuntutan palsu RM15,000

SEREMBAN 30 Julai – Seorang pegawai kanan agensi kerajaan dan ahli perniagaan dihadapkan ke Mahkamah Sesyen, di sini hari ini, atas pertuduhan mengemukakan tuntutan palsu berjumlah RM15,000, lima tahun lalu.

Penolong Pengarah Bahagian Dasar dan Perancangan Strategik, Jabatan Kemajuan Masyarakat (Kemas) Putrajaya, Haslin Abdul Razak, 46, dan Mohd Irwan Redzuan Abdullah, 44, bagaimanapun mengaku tidak bersalah sebaik pertuduhan terhadap mereka dibacakan di hadapan Hakim Madihah Harullah.

Mengikut pertuduhan, Haslin ketika itu sebagai Pengarah Jabatan Kemajuan Orang Asli (Jakoa) Negeri Sembilan/Melaka dan Mohd Irwan didakwa dengan niat bersama telah mengemukakan tuntutan palsu berjumlah RM15,000 bagi pembekalan makan minum sempena Majlis Ramah Mesra Pengarah Jakoa bersama Penduduk Orang Asli Bukit Payung, Alor Gajah, Melaka, yang tidak dilaksanakan.

Mereka dituduh melakukan kesalahan itu di Pejabat Jakoa Negeri Sembilan/Melaka, di Wisma Persekutuan, Jalan Datuk Abdul Kadir dekat Seremban, pada 6 Dis 2016.

Pertuduhan mengikut Seksyen 18 Akta Suruhanjaya Pencegahan Rasuah Malaysia (SPRM) 2009 yang jika sabit kesalahan boleh dihukum penjara tidak lebih 20 tahun dan denda tidak kurang daripada lima kali ganda jumlah atau nilai butir matan yang palsu atau RM10,000, mana yang lebih tinggi.

Mahkamah menetapkan ikat jamin RM7,000 dengan seorang penjamin bagi setiap tertuduh dan memerintahkan mereka melaporkan diri pada setiap bulan di Pejabat SPRM Seremban, Negeri Sembilan serta 24 Sept ditetapkan untuk sebutan semula kes.

Pendakwaan dikendalikan Timbalan Pendakwa Raya Mohamad Azriff Firdaus Mohamad Ali manakala wanita itu diwakili peguam Marisa Regina Mohd Aris Rizal dan Mohd Irwan tidak diwakili peguam.


Melaka United ‘gigit jari’, impian ke final Piala Malaysia lebur

HASRAT Melaka United FC mahu melakar sejarah layak ke final Piala Malaysia, tidak kesampaian selepas dikecewakan Kuala Lumpur City FC di Stadium Hang Jebat sebentar tadi.

Beraksi di laman sendiri, Melaka United bagaimanapun tewas bermaruah kerana berjaya mengheret perlawanan ke masa tambahan selepas terikat dengan agregat 2-2, sebelum tewas 3-5 pada penentuan sepakan penalti.

Aksi yang tertangguh lebih sejam akibat masalah bekalan elektrik itu menyaksikan tuan rumah ketinggalan seawal minit ke-9 selepas J Partiban membuka tirai jaringan buat KL City.

Walaupun cuba melakukan asakan demi asakan, namun beberapa percubaan terbaik skuad Hang Tuah berjaya diselamatkan penjaga gol Kuala Lumpur City FC.

Gol itu terhasil berpunca daripada sepakan sudut diambil Sony Norde, yang kemudian disudahkan Syamim untuk melegakan kira-kira 13,000 penyokong Melaka United.

30 minit masa tambahan menyaksikan Melaka United tidak berputus asa dalam memburu gol, namun beberapa peluang terbaik gagal disudahkan hingga menyaksikan kemenangan terpaksa ditentukan menerusi penentuan sepakan penalti.

Kegagalan Giovanne Gomez menyempurnakan penalti ketiga membuatkan Melaka United berputih mata apabila terpaksa akur tewas 3-5 di tangan KL City FC.

Selaku finalis, KL City FC dijadual bertemu Johor Darul Ta’zim (JDT) yang menewaskan Terengganu FC dalam satu lagi aksi separuh akhir.


KKM tidak cadang lanjut vaksinasi PICKids

BAGAN SERAI, 21 Mei – Kementerian Kesihatan (KKM) tidak berhasrat untuk melanjutkan Program Imunisasi COVID-19 Kebangsaan Kanak-Kanak (PICKids) yang dijadualkan berakhir hujung bulan ini.

Timbalan Menteri Kesihatan Datuk Dr Noor Azmi Ghazali berkata KKM telah memberi masa yang cukup kepada ibu bapa untuk membawa anak mereka mendapatkan vaksinasi secara percuma.

Sekiranya selepas ini ibu bapa mahu mendapatkan suntikan vaksin COVID-19 bagi anak mereka, katanya, mereka perlu ke klinik swasta dengan bayaran tertentu.

“Setakat ini kita tidak berhasrat untuk buat (lanjutan). Tempoh yang sepatutnya berakhir pada 15 Mei yang lalu telah dilanjutkan hingga 31 Mei ini, adalah disebabkan memberi peluang kepada ibu bapa untuk membawa anak mereka mendapatkan suntikan vaksinasi,” katanya.

Beliau berkata demikian kepada pemberita sewaktu merasmikan Mesyuarat Agong Persatuan Ibu Bapa dan Guru (PIBG) Sekolah Menengah Kebangsaan (SMK) Abu Bakar Al-Baqir di sini hari ini.

Dr Noor Azmi berkata jumlah harian kanak-kanak yang mengambil vaksin menunjukkan peningkatan selepas Aidilfitri mulai 17 Mei lepas iaitu 1981 orang pada 16 Mei, 17 Mei (2798), 18 Mei (2806), 19 Mei (3747) dan semalam ialah sebanyak 7,137 orang.

Jelasnya Sarawak mencatatkan peratus tertinggi iaitu 87.4 peratus kanak-kanak yang telah mengambil suntikan vaksin, diikuti Kuala Lumpur, Johor, Negeri Sembilan, Pulau Pinang dan Labuan.- BERNAMA


Jualan atas talian kaedah terbaik buat peniaga kecil sepanjang PKP 2.0

BANDA HILIR 14 Jan. – Jualan atas talian dilihat alternatif terbaik dipraktikkan golongan peniaga di negeri ini termasuk kraftangan dan makanan tradisi sepanjang pelaksanaan Perintah Kawalan Pergerakan (PKP) 2.0.

Peniaga barangan kraftangan dan makanan tradisi di Pasar Pahlawan Walk, Nawawi Mahmod, 28, berkata, dia menggunakan kaedah jualan atas talian bagi memastikan barangan terutama produk makanan tradisinya habis terjual sebelum tarikh luput.

Nawawi yang hampir tujuh tahun berniaga di di situ berkata, selain jualan atas talian dia akan memasarkan produk terbabit kepada rakannya bagi memastikan ia laris dijual dalam tempoh dua minggu ini.

“Bila diarahkan tutup operasi ia memang beri kesan buat peniaga seperti kami, tapi kita perlu cari jalan lain demi menyara kehidupan yang diumpamakan bila kerja ada gaji, bila tak kerja terpaksa ‘menggigit jari’.

“Kita harap kerajaan negeri bekerjasama bersama pengurusan bangunan ini bagi memberi potongan sewa kepada kami dalam tempoh ini disebabkan pendapatan terjejas akibat tidak dapat berniaga,” katanya.

Malah, hanya beberapa premis perniagaan dibuka dengan peniaga mengisi masa terluang bagi mengemas kedai dan membungkus setiap jualan untuk dibawa pulang bagi jualan atas talian.

Tinjauan juga mendapati Medan Selera dan Kraftangan Samudera terletak dalam kawasan mercu pelancongan itu lengang dan tidak beroperasi menjadikan kawasan terbabit semakin menyepi.

Seorang peniaga yang ingin dikenali sebagai Rozila berkata, dia akur dengan arahan kerajaan namun mencadangkan setiap arahan buat peniaga mana-mana sektor diperincikan agar tidak menimbulkan kekeliruan.

“Dalam tempoh yang agak mengejutkan ini kerajaan terutama Kementerian Perdagangan Antarabangsa dan Industri (MITI) perlu keluarkan garis panduan dan saranan baharu tentang apa yang perlu dilaksanakan kerana ramai peniaga lain keliru dengan arahan yang dikeluarkan kerajaan.